Suatu Ketika Dahulu Satu Hari Di Bumi Lebih Pendek Daripada Sekarang

Seketul batu yang berumur jutaan tahun telah ditemui di sebuah tanah dalam. Penemuan batu tersebut telah memberikan kefahaman baru tentang putaran Bumi.

Analisis ke atas batu tersebut menunjukkan bahawa Bumi pada 70 juta tahun yang lalu hanya mempunyai putaran setengah jam lebih pendek.

Perkara ini dapat membantu saintis untuk mengetahui lebih tepat kadar Bulan menjauhi kedudukannya daripada Bumi.

Mengkaji evolusi dan bahagaimana kadar putaran Bumi berubah merupakan kajian yang begitu mencabar. Kita tidak boleh berpatah balik ke masa lampau untuk merasai dan mengambil pengalaman. Ataupun merekodkan kejadian pada masa lalu.

Perkara yang mampu kita lakukan hanyalah menganalisis semula melalui rekod-rekod yang dilakukan oleh Bumi sendiri.

Sebagai contoh, kita dapat mengkaji bagaimana perubahan sinaran solar yang direkodkan oleh batu-batu purba dipadankan dengan kitaran Matahari lebih daripada 10,000 tahun.

Daripada situ, saintis telah dapat menentukan bahawa satu hari di Bumi pada 1.4 bilion tahun yang lalu, sehari di Bumi hanya 18 jam.

Namun, kadangkala, untuk mendapatkan maklumat dalam skala batu-batu kecil agak mencabar juga. Pada masa inilah dwicangkerang (bivalve) yang telah pupus dipanggil torreites sanchezi memainkan peranan.

T.sanchezi tergolong dari kumpulan dwicangkerang yang dipanggil “rudists” yang telah pupus ketika peristiwa 66 juta tahun yang lalu. Dwicengkerang ini tidak wujud lagi pada hari ini.

Bentuknya lebih kurang seperti bentuk pasu dan dwicengkerang ini pernah mendominasi ekosistem terumbu karang. Dwicengkerang ini mempunyai persamaan dengan kerang moden iaitu kerangnya tumbuh dalam kadar satu lapis sehari.

Kita dapat maklumat tentang pertumbuhan pokok melalui cincin pokok itu sendiri. Hal ini sama seperti kerang juga. Lebih spesifik, kerang dapat memberikan kita tentang keadaan air laut seperti keadaan suhu dan kimianya.

Pasukan penyelidik telah menemui fosil dwicengkerang yang telah pupus ini dan dapat menganalisis keadaan Bumi ketika 70 juta tahun yang lampau.

Selain itu, dwicengkerang itu juga menunjukkan bahawa air laut pada ketika itu jauh lebih hangat berbanding sekarang iaitu sekitar 40 darjah Celsius ketika musim panas dan 30 darjah Celsius ketika musim sejuk.

Cincin kerang dapat memberikan maklumat tentang kepelbagaian musim. Sebagai contoh, lapisan kerang moden akan lebih gelap apabila tumbuh di musim sejuk.

Kesan kepelbagaian musim ke atas kulit kerang telah memberikan saintis untuk menentukan skala masa setahun ke atas corak pada kulit kerang seperti mana cincin kerang dapat dipadankan dengan kepelbagaian musim.

Dengan cara ini, saintis dapat mengira tempoh jam sehari ketika dwicengkerang ini wujud pada masa lalu. Mereka mendapati dwicengkerang ini hidup selama 9 tahun.

Analisis lanjut dibuat ke atas kulit dwicengkerang itu mendapati Bumi pada 70 juta tahun yang lalu hanya berputar selama 372 hari.

Benda yang kita pasti ialah, kadar tahun tidak pernah berubah kerana orbit Bumi belum pernah lagi berubah.

Kalau setahun pada ketika itu hanya 372 hari, ini bermaksud putaran Bumi yang berubah, bukan peredarannya mengelilingi Matahri yang berubah.

Putaran Bumi semakin lama semakin perlahan. Dulu Bumi berputar agak laju, sebab itu sehari, jamnya lebih pendek. Mengapa Bumi semakin perlahan ada kaitannya dengan Bulan.

Nyapecutan (deceleration) putaran Bumi disebabkan oleh geseran air pasang surut Bumi. Daya geseran ini dipanggil sebagai kesan pasang surut.

Air pasang surut itu berpunca daripada tarikan graviti Bulan yang mengakibatkan air laut menjadi naik dan berbonjol.

Tetapi putaran Bumi telah menyebabkan benjolan air pasang itu terkehadapan sedikit daripada kedudukan asal.

Hal ini telah menyebabkan kedudukan Bulan di orbitnya lari sedikit. Seterusnya, daya putaran terhasil yang menyebabkan pecutan pada Bulan. Kemudian, perlahan-lahan Bulan akan beranjak dari Bumi.

Pada masa kini, Bulan sedang beranjak dari Bumi dengan kadar 3.82 cm setahun.

RUJUKAN:


Khalid Samad Kena Baca Artikel Ini Kalau Cakna Mengenai Kampung Baru

Isu
pembangunan Kampung Baru, Kuala Lumpur bukanlah satu isu yang baru di negara
ini. Tetapi melihat kepada perkembangan baru-baru ini seperti penilaian harga
tanah yang rendah dan rancangan pembangunan yang terlalu mementingkan elemen
komersial, ada sebab munasabah bagi penduduk tidak berpuas hati dengan
rancangan pembangunan yang dibentangkan oleh Menteri Wilayah Persekutuan,
Khalid Samad minggu lepas. Dan melihat kepada contoh beberapa kampung warisan,
pembangunan Kampung Baru seharusnya mengikut model kampung-kampung ini dan
bukan tunduk kepada kehendak kapitalis.

Kampung Morten

Satu daripada model kampung warisan yang patut dicontohi pihak kementerian ialah Kampung Morten di Melaka. Terletak di tengah-tengah Bandaraya Melaka, ia merupakan sebuah perkampungan bandar Melayu tetapi masih mengekalkan elemen tradisi warisannya. Kampung ini dinamakan sempena nama Pesuruhjaya Tanah British, Frederick Joseph Morten yang ketika itu berkhidmat bersama Perkhidmatan Awam Tanah Melayu sebelum bersara sebagai Setiausaha Koloni Negeri-Negeri Selat pada tahun 1938.

Menurut
rekod sejarah, kawasan tanah seluas 96 hektar itu diduduki oleh penduduk
selepas tempat tinggal asal mereka, Kampung Jawa diambil alih oleh kerajaan
untuk tujuan pembangunan. Sebelum berpindah ke kawasan baru itu,
pemimpin-pemimpin komuniti diketuai ketua kampung Datuk Othman Muhammad Noh dan
adik iparnya, Demang Abdul Ghani meminta bantuan Morten untuk mendapatkan tanah
tersebut dari pemiliknya iaitu Lembaga Pembiayaan Hindu Muhammad pada harga
10,000 dolar pada tahun 1920.

Beliau
berjaya mendapatkan pinjaman diperlukan penduduk untuk menyelesaikan pembelian
dan kawasan hutan paya itu dibersihkan untuk dijadikan kawasan petempatan baru
penduduk. Bagi mengenang jasa pegawai British itu, penduduk kampung memutuskan
menamakan petempatan baru mereka sebagai Kampung Morten dan nama tersebut terus
kekal sehingga ke hari ini. Kampung Morten turut menikmati status sebagai ikon
pelancongan negeri Melaka dan diisytiharkan sebagai kampung warisan di bawah
Enakmen Pemeliharaan dan Pemuliharaan Melaka pada tahun 1989.

Majoriti keturunan generasi pertama peneroka hari ini telah menukar rumah-rumah yang diwarisi kepada homestay atau penginapan gaya kampung. Penginapan sebegini dilihat memberi peluang kepada pelancong tempatan dan asing untuk merasai pengalaman cara hidup tradisional Melayu. Salah seorang daripada keturunan peneroka kampung ini ialah cucu Datuk Othman, Ibrahim Hashim, 74. Beliau suka menghiburkan tetamunya dengan cerita-cerita kehidupan di kampung pada masa lalu bila dibawa melawat rumah kampung yang diwarisinya yang kini dikenali sebagai Villa Sentosa.

Ibrahim
menjaga relik yang ditinggalkan oleh datuknya itu termasuk artifak-artifak
Majapahit yang disimpan di sebuah muzium peribadi di rumah yang kini menjadi
tarikan pelancong. Pakar veterinar yang baru bersara itu menceritakan bagaimana
generasi terdahulu hidup dengan menunjukkan kawasan dalaman rumah sambil
bercerita perkara seperti pakaian tradisional, peralatan muzik dan barangan
antik. Bagi yang berminat, tidak perlu risau kerana Ibrahim tidak mengenakan
sebarang bayaran dan bergantung kepada derma ikhlas orang ramai untuk
menyelenggara dan memelihara Villa Sentosa.

Apabila mengenang kehidupan pada tahun 60-an, beliau berkata kehidupan kampung pada ketika itu amat damai dan tenang kerana jauh dari hiruk-pikuk kesibukan kota. Tambahnya, “Kampung Morten masih mengekalkan daya tarikannya walaupun diapit dengan arus pembangunan.” Beliau menambah biasa menerima kehadiran ramai pelancong yang mahu merasai suasana kehidupan di kampung dan rumahnya menawarkan pengalaman muzium hidup kepada pengunjung. Villa Sentosa dibina oleh Datuk Othman pada tahun 1921 sebelum ditukar peranannya sebagai muzium pada tahun 1991. Rumah ini merupakan rumah tradisional paling tua di Kampung Morten. Tambahnya lagi, “Saya menerima kehadiran ribuan pelancong dari segenap pelosok dunia. Ada yang berhenti sementara berjalan sepanjang kawasan laluan pejalan kaki di bahagian hadapan rumah.”

Kampung Hanok Jeonju

Jika pihak kementerian tidak mahu melihat model kampung warisan di Kampung Morten, apalah salahnya melihat Kampung Hanok Jeonju, Korea Selatan. Kampung tersebut dikatakan wujud semasa era Silla di mana petempatan penduduk dibina sekitar bandar Jeonju. Kampung-kampung ini merupakan batu asas kepada Kampung Hanok Jeonju yang wujud hari ini. Selepas dinding-dinding kota dirobohkan semasa era Empayar Korea, kawasan kediaman di dalam dinding kota diperluaskan hingga ke kawasan Pungnam-dong dan Gyo-dong. Hari ini, Kampung Hanok Jeonjun merupakan antara kawasan tarikan pelancong di Jeonju.

Antara bangunan tarikan pelancong di Jeonju ialah Katedral Jeondong, Omokdae, Pintu Gerbang Pungnam dan pusat penghasilan hanji (kertas Korea) secara tradisional. Katedral Jeondong ialah struktur gaya Barat terbesar dan tertua di wilayah Jeollanam-do dan Jeollabuk-do serta siap dibina pada tahun 1914. Omokdae yang terletak di timur Hanok merupakan tempat di mana pengasas Dinasti Joseon, Lee Seonggae mengadakan jamuan di Jeonju selepas berjaya mengalahkan pihak musuh di Hwangsan. Pintu Gerbang Pungnam ialah satu-satunya tinggalan tembok lama Jeonju selepas tembok dan tiga lagi pintu gerbang dimusnahkan semasa pemerintahan Raja Seonjo iaitu pada tahun 1597. Pintu gerbang tersebut diklasifikasikan sebagai tapak warisan negara pada tahun 1963 sebelum mengalami proses pemulihan selama tiga tahun dari 1978 hingga 1981.Betapa kerajaan Korea menjaga warisan ini dan dijadikan sebagai tempat perlancongan ke Korea haruslah dijadikan contoh oleh tuan menteri.

Kampung Baru sebagai kampung
tradisi

Melihat kepada dua contoh kampung tradisi yang dinyatakan di atas, lanskap pasaran hartanah dan inventori yang dipindahkan pada kadar perlahan, ia menimbulkan persoalan apakah pembangunan bersifat komersial dilihat jawapan terbaik kepada Kampung Baru? Cukuplah dengan episod berita Kementerian Perumahan dan Kerajaan Tempatan yang mahu menjual hartanah bernilai tinggi kepada penduduk Hong Kong dan China. Walaupun Kementerian Wilayah Persekutuan memberi jaminan perkara itu tidak berlaku, tetapi apakah jaminan itu boleh dipercayai atau sekadar menanam tebu di tepi bibir?

Tatkala komuniti lain mempunyai kawasan warisan mereka seperti Little India di Brickfields dan Jalan Petaling, tidakkah elok sekiranya Kampung Baru menjadi kawasan warisan kebanggaan orang Melayu di Kuala Lumpur? Kampung Baru mempunyai keunikan dan sejarahnya yang tersendiri dari era penjajahan British dan Jepun hinggalah era kemerdekaan dan kemajuan negara. Seharusnya, ia dipelihara dan ditambahbaik bagi membolehkan generasi hari ini mempelajari sejarah bukan saja Kampung Baru tetapi kehalusan budaya masyarakat Melayu. Dan melihat kepada nilai sejarahnya yang tinggi, ia seharusnya diselamatkan kerana mengandungi nilai bermakna bagi individu yang bangga bukan saja sebagai rakyat Malaysia tetapi juga sebagai seorang Melayu.


Wabak M4ut Berlaku Setiap 100 Tahun?

Ombak konspirasi tidak pernah lekang menggigit persisiran minda manusia. Pengaruh setiap kisah dalam konteks kebetulan atau perancangan dilihat sangat kukuh sampai tiada masalah sekalipun tidak relevan. RMS Titanic sesuai dijadikan contoh. Tragedi ini difitnah suatu muslihat sulit untuk menutup mulut tiga orang kaya bernama John Jacob Astor, Benjamin Guggenheim dan Isidor Strauss. Fitnah ini daripada Barat sudah bertapak di Timur; begitu juga dengan tohmahan-tohmahan berkaitan vaksinasi.

Dengan kemelut virus korona daripada China, ramai yang cuba mengaitkan angka 20. Kalau dilihat dari satu sudut, boleh nampak kebenaran disebaliknya. Virus Wuhan menular pada tahun 2020. Sehingga 28 Januari, virus ini telah menj4ngkiti 4,000 orang (The New York Times, 2020).

100 tahun sebelumnya ialah giliran Influenza Sepanyol mengundang keuzvran terhadap 500 juta orang. Influenza ini merupakan antara yang paling membvnvh dalam sejarah. Namun tidak terhenti di situ, kerana pada tahun 1820 pula penyebaran kolera telah membvnvh ramai orang. Dan sekali lagi, 100 tahun sebelumnya, sebuah w4b4k besar membunuh sekurang-kurangnya 100,000 orang.

Apabila disunting sekali dalam suatu gambar, tularlah kisah menarik bahawa setiap 100 tahun mesti berlaku sejenis w4b4k. Orang pun pakat kongsikan dan sebarkan pendapat ini dengan gambar seperti dibawah:

Sebenarnya perkaitan sebegini boleh lebih menarik kalau dikatakan sebegini:

Maka pada tahun 2050, kepercayaan yang sama mengatakan akan berlakunya suatu lagi penularan yang menganc4m ny4wa orang ramai. Ternyata perkaitan sedemikian bertatahkan syirik kerana wujud unsur ramalan. Sebenarnya trag3di ketiga tidak tepat pun kerana Campak 13 Koloni berlaku pada tahun 1747. Dan dalam gambar di atas pun ada juga masalah keralatan dari segi tahun.

W4b4k Besar Marseille 1720

Sebelum tahun 1720, suatu w4b4k yang begitu besar telah menimpa dunia. Catatan sezaman telah merekodkan bahawa tanggapan umum mengatakan inilah kiamat. Tidak kira Islam atau Kristian, semua orang sudah takut. Dari Mekah sampai England, m4yat bergelimpangan secara terbuka sekaligus mencetuskan krisis kesihatan jauh lebih teruk daripada w4bak sedia ada.

Bakteria yang sama iaitu Yersinia pestis telah menimpa Marseille pada tahun 1720. Kem4tian 100,000 orang ini juga membvnvh aktiviti ekonomi khususnya perdagangan daripada Barat ke TImur. Dan populasi semasa meningkat kembali ke paras pra-w4bak 45 tahun kemudian.

Pandemik Kolera 1820

Disini terdapat keralatan dari segi data, kerana pandemik sedemikian tidak bermula pada tahun 1820. Sebaliknya, kota Calcutta telah menjadi punca penyebaran bermula tiga tahun sebelumnya. India pada masa itu ialah periuk yang sentiasa menanak kolera. Tetapi kali ini lain pula, kerana kolera sedemikian merebak jauh keluar India sampai China dan Laut Mediterranenean.

Kegiatan penjajahan British dan perdagangan dunia juga memudahkan penyebaran ini. Ratusan ribu orang terk0rban angkara pandemik ini. Dan setelah dikaji, titik paling awal kolera ini ialah Sungai Ganges bawah yang sangat kotor. Setelah beribadat, ramai kembali ke kampung mereka sambil membawa bala kolera tanpa disedari. Disebabkan inilah kolera sangat mudah menular sampai senang kata India sangatlah sinonim dengan kolera

Influenza Sepanyol 1820

Keralatan dari segi tarikh ini ibaratkan sama dengan Campak 13 Koloni yang dikatakan berlaku pada tahun 1850. Sedangkan campak sebenar bermula tiga tahun sebelumnya. Keralatan yang sama juga berlaku bagi Influenza Sepanyol, kerana titik terawal ialah 1917 di hospital sekitar Etaples, Perancis. Akibat kekurangan dari segi pengetahuan, maka influenza ini merebak dengan begitu pantas dan tangkas sampai beratus juta orang terk0rban kerananya. Kegiatan pep3r4ngan dan aktiviti perdagangan global membawa influenza ini ke Amerika Syarikat pun.

Bukan semua perkara yang mempunyai tarikh sama wajar dikaitkan bersama. Tragedi-tragedi sedemikian bukanlah ulangan 100 tahun. Kerana w4bak berlaku pada bila-bila masa pun, khususnya pada zaman-zaman yang serba-serbi kurang dari segi ilmu pengetahuan dan teknologi perubatan.

RUJUKAN:

The New York Times. (2020, January 28). Coronavirus Live Updates: More Than 4,000 Infected as Death Toll Surpasses 100. The New York Times. Retrieved from https://www.nytimes.com/2020/01/28/world/asia/china-coronavirus.html


Tips Pemakanan Sihat Sempena Ramadan

Ramadan bulan ibadah
Bulan kerahmatan dan keampunan
Para malaikat merendahkan sayap
Untuk menghitung pahala berganda

Lagu Kemuliaan Ramadan nyanyian kumpulan Inteam dan UNIC ini pasti berkumandang setiap kali bulan Ramadan menjelma. Pada bulan inilah, umat Islam seluruh dunia mengerjakan kewajipan puasa dan melipatgandakan ibadat kepada-Nya. Namun bagi mana-mana individu yang mengalami masalah kesihatan, ibadat puasa yang dikerjakan merupakan satu cabaran. Usah risau, ada beberapa tips yang dilihat dapat membantu anda mengharungi bulan Ramadan yang mulia ini.

JANGAN PONTENG SAHUR!

Sesetengah orang kita melihat sahur ini menyusahkan kerana perlu bangun awal pada awal pagi. Jadi, ada yang berpandangan lebih baik mengambil hidangan berat sebelum waktu tidur dan tidur sehingga waktu Subuh. Tabiat sebegini perlu diubah kerana selepas semalaman tidur, badan memerlukan nutrien untuk disimpan supaya seseorang itu dapat berpuasa tanpa mengalami masalah sakit perut. Keengganan bersahur ini juga menyebabkan seseorang itu merasa letih pada siang hari dan sukar berpuasa dengan baik. Untuk hidangan sahur, pakar kesihatan menggalakkan pengambilan oat atau bubur dengan beberapa biji buah kurma. Dari segi ibadat pula, ia merupakan antara sunnah Nabi Muhammad s.a.w berdasarkan hadis yang diriwayatkan oleh Anas r.a, “Hendaklah kamu bersahur kerana di dalam sahur itu ada keberkatannya.” (Riwayat Muslim)

KEKAL HIDRAT

Sepanjang Ramadan, sentiasa kekal hidrat dengan minum dua liter air sehari atau lapan gelas air. Sebelum berpuasa, minum sekurang-kurangnya dua hingga tiga gelas air untuk kekal hidrat pada siang hari. Apabila badan manusia mengalami situasi dinyahhidratkan, ia sebenarnya mengundang masalah puasa biasa seperti sembelit, keletihan dan sakit kepala. Selepas berbuka puasa, pastikan badan terus kekal hidrat dengan selalu minum air antara waktu berbuka puasa dengan waktu tidur. Selain minum air, ambil juga makanan yang mengandungi kandungan air tinggi seperti sup, buah-buahan dan sayur-sayuran untuk menambah bilangan air pada badan. Elakkan ambil minuman berkarbonat atau kafein kerana itu boleh menyebabkan anda mengalami situasi badan cepat kehilangan air dalam badan. Sebaliknya ambil minuman seperti jus buah-buahan, air kelapa muda dan susu. Minuman sebegini bukan saja membantu badan kekal hidrat tetapi memberi nutrien tambahan kepada badan semasa berpuasa.

KEPELBAGAIAN

Pastikan makanan yang diambil pada bulan Ramadan mengandungi pelbagai makanan segar seperti protein, karbohidrat, buah-buahan, sayur-sayuran dan susu untuk memastikan badan mendapat nutrien mencukupi. Elakkan makanan yang diproses kerana makanan tersebut tinggi kandungan lemak, gula dan garam. Sebaliknya, pilih makanan yang dimasak di rumah kerana anda boleh kawal penggunaan bahan dan kuantiti minyak, garam dan gula. Antara tips berguna berkenaan ini ialah memasak lebih dan simpan lebihan dalam peti sejuk. Lebihan makanan itu boleh dipanaskan dan dimakan semasa waktu sahur. Antara menu ringkas yang sedap dan boleh dinikmati semua ialah nasi goreng, bubur oat dengan buah-buahan atau kekacang dan mi sup dengan daging atau telur dengan sayur-sayuran.

KELEBIHAN KURMA

Bila kita hendak berbuka puasa, mulakan dengan sesuatu ringan seperti buah kurma, buah-buahan dan kekacang seperti buah dan bukan makanan berminyak seperti kuih-muih dan pisang goreng. Makanan sebegini sebenarnya mengurangkan rasa lapar dan memberi suntikan tenaga diperlukan sebelum menunaikan solat fardu Maghrib. Sekurang-kurangnya semasa bersolat, kita tidaklah merasa lapar. Makanan sebegini juga amat berguna kalau terperangkap dalam situasi seperti kesesakan jalan raya. Jika perlu, simpan dalam satu bekas kecil dalam beg tangan atau beg sandang supaya kita tidak bertangguh semasa berbuka puasa. Andai kita bertangguh, dibimbangi kita akan terlebih makan dan mengalami masalah ketakcernaan.

PILIH CARA MEMASAK LEBIH SIHAT

Kurangkan memasak makanan yang berminyak dan bergoreng kerana ini boleh mendatangkan masalah pedih hulu hati, ketakcernaan dan perut tidak selesa. Sebaliknya, masak makanan dengan kaedah atau bahan kurang berminyak seperti panggang, sup dan sayur-sayuran. Sementara untuk pencuci mulut pula, gantikan pencuci mulut dengan buah-buahan. Semasa makan, makanlah secara bersederhana dan kunyah secara perlahan. Usah makan sampai terlebih kenyang sehingga sukar untuk beribadat kepada-Nya.

BERSEDERHANA BERBELANJA

Bila kita sebut bulan Ramadan, tak sah kalau kita tidak kaitkan dengan Pasar Ramadan (PARAM). Dan pada bulan sebegini, pasti muncul makanan atau minuman istimewa yang akan dijual di situ. Tapi kena ingat, jangan membeli makanan dan minuman sampai tak ingat dunia walaupun niatnya dikatakan mahu mencuba semua. Sebenarnya keinginan tersebut timbul sebahagiannya disumbangkan oleh rasa lapar. Kalau nak beli, belilah secara bersederhana agar kita tidak terlebih makan dan tidak membazir. Elakkan juga membeli makanan yang sudah tamat tarikh luput daripada para peniaga yang hanya tahu mengambil untung daripada pembeli. Ini kerana makanan sebegini boleh menyebabkan kita mengalami keracunan makanan.

PERTIMBANGAN KHAS

Mungkin peluang ini sudah terlepas dengan Ramadan bakal menjelang beberapa hari saja lagi. Tetapi untuk Ramadan seterusnya, pesakit diabetis dinasihatkan mempraktikkan amalan berpuasa sunat pada bulan Rejab dan Syaaban. Latihan pada bulan sebegini membantu pesakit mengenali tanda dinyahhidratkan, keadaan paras glukosa darah rendah (hipoglisemia) dan masalah kesihatan lain. Buat penyesuaian pada pengambilan makanan dan rejimen ubat supaya dapat berpuasa dengan selamat. Jika perlu, dapatkan nasihat doktor dan pakar diet.

SUMBER

Balaratnam, Indra. (2018). New Straits Times. Eat Well : Healthy eating tips for Ramadan. https://www.nst.com.my/lifestyle/heal/2018/05/367119/eat-well-healthy-eating-tips-ramadan

#patriots #ramadhan #tipsmakan


Kritik Nak Tapi Kalau Dikritik?

Kita semua pernah alaminya tanpa mengira masa atau tempat. Tak kiralah sama ada di rumah, sekolah, kolej, universiti, tempat kerja, masjid atau kenduri-kendara, jika kita buat silap, peluang ditegur atau dikritik adalah tinggi. Dan kiranya kesalahan yang dilakukan itu serius, memang kritikan atau teguran juga jadi lebih keras, kadang-kadang sampai ke tahap keterlaluan. Itu norma kehidupan tetapi realitinya ialah orang suka betul menegur atau mengkritik orang lain bila melakukan kesalahan. Tetapi bila empunya badan buat salah, bila kena balik, melenting mengalahkan Mak Dara. Persoalannya, mengapa sesetengah orang mengkritik sampai ke tahap sebegitu? Dan apa cara nak menghadapi situasi sebegini.

Sesetengah yang suka mengkritik, menegur atau mengecam ini berbuat demikian atas dasar nak menunjuk-nunjuk atau pura-pura pandai lebih-lebih lagi dalam isu sensitif. Pada mereka, mereka nak menunjukkan kepada orang lain bahawa mereka ada ‘pengetahuan’ untuk menjustifikasi komen bersikap negatif atau sekadar menonjolkan ketokohan dalam diri. Tetapi bila mana diperiksa latar belakang atau perkataan yang digunakan tiada kaitan dengan isu yang dibualkan, maka respon individu sebegini sama ada berdiam diri atau menyerang peribadi orang yang menegur. Kalau awak tiada ilmu atau pengetahuan tentang sesuatu isu, lebih baik diam saja dan serahkan kepada orang yang lebih alim ilmunya untuk menerangkan. Sebab mereka adalah pakar dalam isu tersebut yang layak menerangkan pro dan kontra sesuatu isu. Tapi malangnya, penyakit ‘acah-acah pandai’ ini berakar dalam minda rakyat kita dan mereka tak segan-silu menunjukkannya di laman media sosial.

Ada pula yang menegur bukan kerana nakkan individu atau organisasi jadi lebih baik tetapi lebih kepada sentimen membangkang sepanjang masa. Apa saja benda baik yang keluar atau dilaksanakan oleh seseorang atau organisasi, walau sebaik mana sambutan yang diberi, ada saja salah dicari. Dan ini satu penyakit yang berakar dalam sesetengah anggota masyarakat kita terutama yang bergelar wakil rakyat. Bila diminta beri alternatif atau cadangan lebih baik bagi inisiatif atau langkah yang diperkenalkan, kelompok sebegini berdiam diri atau hanya beri alternatif bila sudah bergelar kerajaan. Kegilaan apa yang cuba dijual kelompok ini kepada manusia? Kita semua tidak sempurna dan banyak melakukan kesilapan. Dan input yang diberi boleh digunakan untuk menambahbaik perkhidmatan, inisiatif atau cadangan yang diutarakan. Tetapi kalau teguran, kritikan atau kecaman dibuat atas dasar menentang saja, sampai bila kita mahu maju ke depan? Bila naik kerajaan, baru nak tunjuk dasar atau inisiatif alternatif, minta maaf, itu takkan berkesan di dunia sebenar dan itu cuma menunjukkan sifat acuh tidak acuh dalam soal memimpin negara.

Ada juga menegur dan mengkritik kesalahan orang tetapi tidak menggunakan laras bahasa yang sesuai atau saluran aduan yang disediakan. Ini bukan perkara baru, lihat saja kritikan, teguran atau kecaman orang ramai di laman media sosial. Individu sebegini langsung tidak mengambil endah etika dalam menegur atau saluran yang digunakan semasa menegur. Bahasa yang digunakan bersifat kasar dan lucah, bersikap bias dan menyerang peribadi atau fizikal individu dimaksudkan adalah perkara biasa yang saya temui setiap kali membaca artikel akhbar atau post peribadi tokoh berpengaruh. Ini bukan teguran atau kritikan bersifat membina, ini cercaan yang cuba disamarkan sebagai teguran atau kritikan. Ada yang bertindak lebih jauh dengan memasukkan unsur agama dalam soal sebegini walaupun kandungannya sama sekali tidak sesuai dengan memasukkan hashtag #donedakwah. Hai manusia, kalau ini tahap teguran atau kritikan anda, jangan terkejut di dunia sebelah sana, Tuhan jadikan anda orang muflis. Kenapa? Kerana lidah terlalu lancang bila berbicara sampai lupa akan hal ehwal diri sendiri. Nak menegur atau mengkritik, silakan tetapi biarlah berpada-pada dan sesuai dengan isu yang dibicarakan. Tegur jangan sampai ke tahap mengaibkan orang lain. Kalau anda berani buka aib orang lain, maka Tuhan juga mudah buka aib anda kerana kelancangan lidah anda.

Anda mahu menegur tetapi enggan terima teguran orang lain? Anda patut rasa malu. Teguran seharusnya bersifat dua hala di mana teguran itu sebenarnya ingatan kepada diri anda sendiri. Dan bila anda ditegur, anda patut menerimanya dengan hati terbuka dan lihat apa cara yang anda boleh lakukan untuk memperbaiki diri anda. Hatta para anbiya sekalipun, maksum iaitu terpelihara daripada melakukan dosa tidak terlepas daripada melakukan kesilapan. Rasulullah s.a.w ditegur Allah s.w.t dalam Surah Abasa kerana tidak mengendahkan keinginan seorang buta bernama Abdullah bin Ummi Maktum r.a yang mahu memeluk Islam kerana terlalu sibuk berdakwah kepada golongan pembesar musyrikin Quraisy Makkah. Sementara Nabi Musa a.s ditegur beberapa kali oleh Nabi Khadir a.s kerana tidak sabar semasa mengikuti baginda dalam Surah Al-Kahfi. Jika para anbiya yang mulia di sisi Tuhan ini sedia ditegur, apa sebab anda susah nak terima teguran atau kritikan?

Justeru, sebagai renungan Jumaat hari ini, saya sediakan adab menegur atau mengkritik sebagai ingatan kepada kita semua:

1. Teguran atau kritikan yang diberi bersifat membina dan berhikmah. Ini berdasarkan firman Allah s.w.t kepada Nabi Musa dan Nabi Harun a.s dalam ayat 43 dan 44, Surah Taha, “Pergilah kamu berdua kepada Firaun, sesungguhnya ia telah melampaui batas dalam kekufurannya. Kemudian hendaklah kamu berkata kepadanya, dengan kata-kata yang lemah-lembut, semoga ia beringat atau takut.”

2. Teguran dibuat secara tertutup dan tidak mengaibkan individu tersebut. Dalam satu hadis yang diriwayatkan Imam Ahmad, Rasulullah s.a.w bersabda, “Sesiapa yang ingin menasihati seseorang pemimpin dalam sesuatu perkara, janganlah dia nyatakan nasihat itu secara terang-terangan, tetapi hendaklah dia bersama-sama pemimpin itu dan bersendirian dengannya (kemudian nasihat tersebut disampaikan kepadanya). Jika pemimpin itu menerima nasihatnya, maka itulah (yang terbaik), dan jika pemimpin itu tidak menerima nasihatnya, maka dia telah menunaikan tanggungjawabnya terhadap pemimpin tersebut (dalam menasihatinya).”

3. Lihat apa yang kita belajar dari kritikan tersebut sebab dalam teguran atau kritikan tersebut, pasti ada unsur kebenaran di dalamnya. Dari situ, kita belajar ambil maklum balas dan gunakan ia untuk memperbaiki diri sendiri.

4. Beri maklum balas kepada cadangan dan bukan emosi di sebalik kritikan. Antara sebab kita susah terima teguran atau kritikan ialah tona suara atau emosi yang digunakan pada ketika itu. Asingkan teguran dengan emosi tersebut dan fokuskan kepada cadangan atau teguran yang dinyatakan.

5. Bagi nilai yang baik kepada teguran atau kritikan. Satu tabiat kita ialah kita menghargai pujian tetapi bersikap negatif berkenaan soal kritikan atau teguran. Pujian memang boleh meningkatkan motivasi diri tetapi ianya tidak ke mana jika ia hanya sekadar separuh masak atau dipaksa. Dan bagaimana kita nak maju ke depan tanpa teguran atau kritikan yang dinyatakan? Kadang-kadang kita lupa orang marah, tegur atau kritik sebab mereka sayang kepada kita dan nak kita jadi lebih baik.

6. Jangan mudah sangat tersinggung. Kita ini memang berbulu bila orang tegur atau kritik tetapi perlu diingat, ia berlaku disebabkan emosi yang tercetus pada ketika itu. Dan kadang-kadang kita tak sedar, orang yang tegur, kritik atau menasihati kita ini sebenarnya mengingatkan diri sendiri untuk tidak ulang kesilapan kita.

7. Jangan layan kritikan atau teguran negatif. Jika dilayan, memang naik lemak pelaku sebegini. Jangan bagi mereka kepuasan melakukan tindakan tersebut pada anda. Buat tak endah dan diam saja bila orang sebegini muncul. Bila kita berbuat demikian, kritikan atau teguran yang dilontarkan itu langsung tak beri kesan pada kita. Dan pada masa sama, ia sebenarnya membuatkan orang lebih menghormati kita.

8. Sabar. Bila kena teguran atau kritikan, jangan balas dengan respon yang boleh membuatkan kita menyesal di kemudian hari. Tenangkan diri dengan melakukan aktiviti yang menenangkan jiwa seperti tidur, mendengar muzik, membaca Al-Quran atau membaca. Bila kita sudah tenang, maka teguran atau kritikan yang diberi boleh dilihat dari sudut positif.

9. Senyum. Ya, senyumlah kerana ia bukan saja satu bentuk sedekah menurut Rasulullah s.a.w tetapi juga satu cara untuk mendorong mood kita jadi lebih positif. Dan bila kita senyum, ia pasti membuatkan kaki-kaki kritik ini mengubah tona teguran mereka agar ia tidak menyinggung perasaan kita.

10. Lihat merit kritikan atau teguran yang diberi. Jika anda rasakan teguran tersebut ada asas, maka ambil dan tambahbaik kualiti kerja atau perhubungan anda. Tetapi jika tiada asas dan niat sekadar menyakitkan hati, buat tak tahu saja.

11. Pastikan kritikan atau teguran yang diberi atau diterima bersifat objektif dan tidak berat sebelah. Antara sebab kenapa orang melenting bila ditegur ialah mereka merasakan teguran yang diberi bersifat bias.

12. Minta penjelasan di sebalik kritikan dan tanya apa sumber maklumat yang mendorong kepada kritikan tersebut.

13. Pertimbangkan ada tak niat buruk di sebalik kritikan atau teguran dan apakah wujud unsur salah faham bila teguran itu dibuat.

14. Bila bertemu dengan orang yang menegur, beri kredit kepada mereka jika teguran tersebut berasas dan kita sudah berfikir masak-masak tentang teguran atau kritikan yang dibuat. Jika anda merasakan pendapat anda itu tepat dan ada asas, bersikap tegas tetapi tidak sampai ke tahap konfrontasi.

15. Jika anda rasakan kritikan yang diutarakan bersifat berat sebelah, lihat ini:
i) Siapa sebenarnya bermasalah?
ii) Apakah nilai kritikan yang diberi anda jauh lebih tinggi dari apa yang anda sangkakan?
iii) Adakah anda secara sengaja meletakkan diri anda untuk mudah dikritik?
iv) Adakah ini berkait secara langsung dengan perebutan kuasa? Jika anda rasa tidak, maka jangan kerjakan diri anda seteruk begini.
v) Adakah ini disebabkan mahu mendapatkan kawalan atau mengatasi pesaing? Kena lihat sebab ini boleh saja bertukar menjadi buli bergantung kepada durasi anda.

16. Kena ingat, pengkritik kita ada banyak sebab melakukannya. Sebabnya seperti:
– tidak rational disebabkan tekanan luaran atau dalaman.
– tiada kemahiran berkomunikasi yang baik.
– kurang pengetahuan emosi (EI).
– bertindak atas arahan orang lain.
– buat anggapan berdasarkan pandangan dunianya sendiri.
– rasa tak selamat sebab menganggap anda pesaing atau ancaman.
– memang ikhlas menegur demi kebaikan diri anda.

17. Jika anda pengkritik terbesar pada diri anda, maka sentiasa ingat ini:
– jika anda rasa ada melakukan kesalahan, sedar tapi tak perlu kecam diri sendiri.
– tanya diri anda apakah anda suka memperlakukan diri anda jika anda melakukannya pada orang lain.
– catat perkara apa yang anda boleh lakukan dengan lebih baik.
– tunjukkan komitmen untuk melakukan lebih baik pada masa akan datang.
– tenangkan diri dan cuba ketawa untuk hilangkan ketegangan.
– ingat apa yang berlaku sekarang adalah ingatan untuk masa akan datang.
– jika anda memang alami masalah kerisauan dan ia berkait dengan ini, rujuk kepada kaunselor untuk bantuan.
– lakukan aktiviti yang dapat menenangkan jiwa anda bila merasakan sisi gelap ini muncul.

18. Sentiasa ingat bila mana kritikan atau teguran yang dikeluarkan bersifat serangan peribadi, maka itu boleh diklasifikasikan sebagai buli dan gangguan emosi. Ada perbezaan jelas antara teguran biasa dengan teguran bersifat menghina. Jika perlu, adukan kepada pihak berautoriti untuk tindakan selanjutnya.

Saya tutup dengan kata-kata bekas presiden Afrika Selatan, mendiang Nelson Mandela, “Courage is not the absence of fear but the triumph over it.” Mengkritik biarlah berpada-pada. Bila terkena batang hidung sendiri, bersikap matanglah dan jangan melenting macam Mak Dara. Ada faham?

Sumber:

1. Prior, Elly. Professional-Counselling.com. How to confidently dealing with criticism and sleep soundly at night. http://www.professional-counselling.com/dealing_with_criticism_rejection.html

2. Pettinger, Tejvan. LifeHack.com. 7 Effective Ways to Deal with Criticism. http://www.lifehack.org/articles/featured/7-effective-ways-to-deal-with-criticism.html

3. Dusuki, Dr Asyraf Wajdi Dusuki. (2015). Sinar Harian. Adab, pendekatan menegur pemimpin. http://www.sinarharian.com.my/kolumnis/dr-asyraf-wajdi-dusuki/pendekatan-adab-menegur-pemimpin-1.418548

4. Basiron, Dr Bushrah. (2015). Cara menegur kesalahan. http://islamic.utm.my/bushrah/2015/12/08/cara-menegur-kesalahan/


Kubur Legenda Pahlawan-Pahlawan Eropah Purba

Catatan dan lagenda banyak bercerita tentang sejarah British. Walau bagaimanapun, catatan sebenarnya merupakan sumber sangat terhad. Apa yang tidak dicatat habis tenggelam dalam lintasan masa. Sebab itulah sejarah moden bergantung pada arkeologi saintifik, yang melunturkan ketepatan di sebalik pepatah “sejarah ditulis pemenang”.

Kerana arkeologilah, orang ramai sekarang lebih tahu tentang sejarah Sutton Hoo. Untuk pengetahuan semua, Sutton Hoo merupakan tapak perkuburan sejarah yang terletak berhampiran dengan pekan Woodbridge.

Kubur ini ditemui secara kebetulan. Pada tahun 1934, seorang wanita bernama Edith Pretty kehilangan suaminya.

Terlalu rindu, Pretty mula menceburi bidang mistik untuk berbual dengan mendiang. Tiga tahun kemudian, beliau mula menggali gundukan-gundukan (mound) yang terletak dalam perkarangan rumah agamnya. Misi penggalian ini dibuat Basil Brown, seorang ahli arkeologi yang menyiasat tinggalan Rom.

Beliau menemui sesuatu yang tidak disangka – bαηgkαi kapal tertanam bersama sebuah ruangan makam yang menyimpan artifak logam dan kaca. Penemuan ini menarik perhatian Muzium Ipswich yang pantas masuk campur.

Sejak hari itu Sutton Hoo menjadi cerita utama, dengan sejarahnya disingkap begitu jauh sampai ke zaman prasejarah. Terdapat banyak bukti yang mendedahkan kewujudan manusia di Woodbridge sekurang-kurangnya sejak 5,000 tahun yang lalu.

Lembah Woodbridge dibersihkan kalangan petani purbakala yang kemudian mengorek lubang untuk menyimpan periuk tanah liat. Tetapi kena cakap awal-awal: kehidupan prasejarah tiada kena mengena dengan mαkαm Sutton Hoo.

Siapa Dikebμmikan Di Sini

Terlalu banyak teori yang bercerita tentang Sutton Hoo. Tetapi identitinya barangkali takkan mungkin disingkap. Tapak perkμbμran (bμriαl site) ini mempunyai banyak liαηg kμbμr (bμriαl ground). Banyak liαηg sudah dirοmpαk tangan-tangan jahat.

Basil Brown menemui bαηgkαi kapal di dalam bumi Sutton Hoo. Sekarang saintis tidak tahu jika liαηg-liαηg tersebut ada kena mengena atau tidak dengan bαηgkαi kapal ini.

Seandainya perοmpαk tahu pasal kapal ini, memang sudah pasti teruk dikerjakannya… kerana terlalu banyak artifak bersejarah.

Artifak-artifak ini adalah seperti kepala tali pinggan emas yang terukir gambaran ular dan burung. Duit syiling daripada Empayar Byzantium pun ada di situ. Kemudian sebilαh pedαηg yang pemegangnya terhias dengan barangan kemas (jewelry) daripada bumi Sri Lanka.

Jadi saintis tertanya-tanya tentang identiti sebenar “isi mαkαm” ini. Takkan mungkin orang-orang lama sanggup mengangkat kapal untuk ditanam dalam sebuah lubang sangat besar… semata-mata untuk mengabadikan seorang pengemis daripada kota London. Jadi saintis mula membelek kitab sejarah untuk tengok raja mana paling menepati kebesaran sebegini rupa.

Dua perkara bermain dalam fikiran sarjana sejarah: 1) tarikh syiling Byzantium dan 2) majlis peηgebμmiαη yang tidak bercirikan agama Kristian. Hanya Raja Raedwald saja yang betul-betul menepati dua ciri ini.

Untuk pengetahuan semua, Raedwald membina sebuah kuil berdwimazbah (twin-altar): mazbah pertama untuk agama Kristian; mazbah kedua pula untuk agama pagan (Jarus, 2021).

Kira seorang raja yang tidak berapa betul di sisi agama, berpadanan pula kerana pemerintahan baginda berakhir pada tahun 627. Dan sesetengah syiling dibuat pada tahun 595.

Tetapi penilaian ini masih berasaskan hipotesis. Kerana anak Raedwald turut berpadanan dengan zaman duit syiling ini. Namun pihak Muzium British meletakkan zaman 610 hingga 635 (Archaelogy, 2014), betul-betul kena pada zaman pemerintahan Raedwald.

Cuma individu yang disimpan dalam Gundukan 1 tidak dapat dikenal pasti. Itu yang mereka tidak nokhtahkan secara tuntas… bahawasanya ini memang tempat penyimpanan Raedwald.

RUJUKAN:

Archaelogy. (2014, Jun 20). Sutton Hoo at the British Museum.

Jarus, O. (2021, Februari 9). Who was buried at Sutton Hoo? Live Science.


Surat Terbuka Untuk Presiden MIC

Pemberkasan beberapa individu berkaitan dengan Harimau Pembebasan Tamil (LTTE) telah menimbulkan rasa bangga dalam kalangan rakyat Malaysia. Namun aneh sekali terdapat segelintir dalam kalangan rakyat yang tidak berpuas hati. Salah seorang daripada mereka ialah Vigneswaran Sanasee, yang mengumumkan kebimbangannya kerana golongan diberkas itu hanya bersimpati. Sebagai presiden kepada parti sentrik India (iaitu Kongres India Malaysia), perkara ini perlu dipandang serius.

Dipetik
daripada sumber Malaysia Kini (MK, 2019):

“LTTE
ditubuhkan sebagai tindakbalas terhadap penindasan Tamil (di Sri Lanka). Orang-orang
Tamil (sedunia) mengadakan doa untuk (saudara sebangsa). Perlu diingat bahawa
diaspora Tamil di seluruh dunia yang bersimpati
dengan LTTE bukanlah pengg*n*s dan tidak menyokong dan menjana kegiatan pengg*n*s.
Mereka semata-mata menunjukkan sokongan bagi tujuan untuk menamatkan
penderitaan rakan-rakan Tamil. Bolehkah sesiapa ditangkap kerana menunjukkan
simpati?”

Sebagai
rumusan:

Untuk
memudahkan pemahaman, simpati kepada satu perjuangan menandakan sokongan. Umat
Islam merupakan golongan yang sentiasa ditekan bila berkaitan dengan isu-isu
keganasan.

Tidak Mengecam
Bererti Menyokong?

Antara
perkara yang ditanya oleh golongan tidak celik ialah: “kenapa umat Islam tidak
kecam aktiviti keg*n*san?” Atas pertanyaan ini, kumpulan Konsultansi Ontario
Berkaitan Toleransi Agama telah mengeluarkan satu artikel pada tahun 2016.

Dapatan mereka merumuskan bahawa terlalu banyak fatwa diumumkan dalam bentuk kecaman terhadap ser4ng4n keg4n4san. Namun fatwa-fatwa ini diabaikan akhbar, berita dan radio. Apabila diabaikan, maka golongan tidak celik mengatakan umat Islam seolah-olah menyokong keg4n4san. Seorang ketua evangelisme Kristian pernah menyatakan dalam radio Sirius Family Net bahawasanya beliau telah melaksanakan kajian menyeluruh tanpa menemui satu pun kecaman Islam terhadap keg4n4san.

Disini
perlu ditekankan bahawa jika pengabaian
media sudah dianggap sokongan, bagaimana pula jika umat Islam menunjukkan
simpati?

Namun
perkara tersebut merupakan persepsi semata-mata. Penjelasan rapi dan
keterbukaan media boleh memudahkan capaian mesej supaya masyarakat senegara
dididik dengan baik. Sungguhpun begitu, LTTE bukanlah suatu organisasi suci
yang mengamalkan kerja amal atau penyiasatan menyeluruh.

Di Sebalik Tirai
Persepsi

LTTE mempunyai barisan Harimau Hitam yang elit untuk mengatur pembvnvhan melalui pengeb0man berani m4ti. Tiada apa yang suci bila usaha pembvnvhan menyebabkan kem4tian atau kec3d4raan pihak awam. Ini kerana Daulah Islamiyah (ISIL) pun mempunyai barisan elit untuk strategi yang sama. Maka takkan ISIL pun boleh disimpatikan sepertimana LTTE dipohon kebenaran simpati?

Sungguhpun begitu bukan perasaan sedih dan solidariti yang mendorong pemberkasan penyokong-penyokong pengg4n4s tersebut. Dalam sebuah laporan Indeks Keg4n4san Global 2016, dikatakan bahawa kepelbagaian serangan ISIL terjamin melalui kadar sokongan tinggi dinikmati mereka.

Separuh daripada s3r4ngan-s3r4ngan ISIL dijalankan oleh pelaku yang sebenarnya bersimpati kepada ISIL tanpa sebarang hubungan rasmi pun. Mala tiada langsung s3r4ngan di Amerika Syarikat (sebelum penerbitan majalah tersebut) dilakukan ISIL secara terus.

Simpati merupakan dorongan pertama bagi kejadian keg4n4san. Pada Ogos 2015, seorang pengg4n4s telah menyerang kereta api di Perancis. Selepas disiasat, pengg4n4s ini didapati telah berkomunikasi dengan ketua ISIL di Paris. Titik permulaan kepada ser4ng4n ini bukannya indoktrinasi pun. Sebaliknya, simpati kepada gerak kerja ISIL yang mendenyutkan nadi liar dalam pelaku tersebut.

Satu lagi contoh ialah Duraid Hussein yang dihukum penjara 54 bulan di Amerika Syarikat. Duraid merupakan warga Iraq yang menjual senjata dicuri. Sebagai bekas penjenayah, dia tidak dibenarkan pun untuk memiliki senjata.

Dan selepas disiasat, Duraid terbukti telah menonton video-video propaganda ekstrimisme dan telahpun mengumumkan seruan jih4disme. Sejak memasuki Amerika Syarikat sebagai pelarian, beliau telah kerap diberkas sebab kerap meny3r4ng. Sekali lagi simpati dijadikan baja kepada benih ekstrimisme.

Apakah Simpati
Itu Satu Jenayah?

Di Amerika Syarikat, Biro Penyiasatan Persekutuan (FBI) mempunyai jabatan khas untuk bantu menghapuskan rangkaian keg4n4san. Kewangan pengg4n4s merupakan instrumen utama untuk mencapai matlamat. Satu lagi langkah proaktif FBI ialah memutuskan hubungan rangkaian keganasan dengan golongan HVE. Media sosial merupakan wadah yang paling mudah digunakan ISIL untuk mencapai impian ekstrimisme mereka. Dibawah FBI, golongan HVE ialah ekstrimis g4n4s yang bersimpati.

Tindakan yang sama diambil Belanda berkaitan dengan “pensimpati-pensimpati” pengg4n4s. Dan Israel pula telah mewujudkan Ordinan Pencegahan Keg4n4san 33 (5708-1948). Dalam rangka kerja mereka, bidangkuasa keempat memperuntukkan bahawa sesiapa sahaja yang menerbitkan pujian, simpati, atau galakan untuk menyebabkan dan mendanakan pengg4n4s boleh dikenakan penjara tiga tahun atau denda yang berat pun.

Kesimpulan

Kenyataan Vigneswaran Sanasee ini merupakan satu “oversight” (terlepas pandang) yang boleh memakan diri. Masalahnya bukan Vigneswaran itu yang dijamin menjadi mangsa. Sebaliknya rakyat Malaysia lain yang tidak bersalah pun boleh ditimpa bala yang sama. Aktivit keg4n4san tidak memilih mangsanya secara pensasaran imperatif iaitu kata jelasnya “sasar seorang, bvnvh seorang”.

Dalam pengeb0man-pengeb0man bersasar, barangkali 100+ orang boleh terlibat pun. Dan LTTE pun terlibat dalam ser4ng4n keatas masjid. Maka simpati kepada LTTE bukannya simpati kepada Tamil. Sebaliknya simpati kepada LTTE adalah menyokong pembvnvhan besar-besaran terhadap semua mangsa LTTE.

Jika
FBI boleh menggerakkan pasukannya untuk menentang HVE, kenapa Malaysia perlu
dinyatakan kebimbangan pula? Takkan benda sebegini pun Presiden MIC tidak boleh
fikir? Ataupun apakah Presiden MIC tidak tahu?

RUJUKAN

MIC Persoal Tangkapan Individu “Bersimpati” Pada LTTE. https://www.malaysiakini.com/news/495612

Keg*n*san. https://www.fbi.gov/investigate/t3rrorism

‘Pensimpati’ Pengg*n*s di Belanda. https://www.tandfonline.com/doi/abs/10.1080/10576108708435690?journalCode=uter19

Ordinan Pencegahan Pengg*n*s. https://mfa.gov.il/mfa/mfa-archive/1900-1949/pages/prevention%20of%20terrorism%20ordinance%20no%2033%20of%205708-19.aspx


Parasite Eve: RPG Seram Pertama Dunia

Parasite Eve, sebuah lagi permainan video yang memberi kesan mendalam di dunia konsol seram di era 90an. Permainan yang di dibangunkan oleh syarikat sama yang terbitkan Final Fantasy ini ingin mencabar genre yang didominasi siri Resident Evil dan Alone In The Dark. Square, syarikat yang kini sudah pun sinonim dengan nama-nama besar bagi pasaran permainan RPG. Namun, Parasite Eve, sebuah ciptaan yang juga boleh dikatakan merevolusi grafik Sinematik Seram sebagai salah satu pilihan pembangun permainan.

Alkisah Parasite Eve bermula apabila di tahun 1998, studio permainan video Jepun yang dipanggil SquareSoft (dikenali terutamanya untuk permainan watak bagian ketika itu) menikmati tempatnya yang baik dalam industri digital. Setelah hanya melangkau ciptaanya yang meletup Se-Pasifik (Final Fantasy VI 1994, Chrono Trigger 1995, Super Mario RPG, 1996) dengan fenomena sekali-generasi (Final Fantasy VII 1997), mempamerkan reputasi emas untuk berada di industry reality virtual, dan dilengkapi dengan bajet pengeluaran yang teguh, syarikat itu (berpandukan pencipta Final Fantasy dan bos-nya Hironobu Sakaguchi) angka yang mampu untuk menjadi bercita-cita tinggi. Sekarang SquareSoft telah mula beralih ke pelbagai jenis permainan (Permainan Radical Dreamers berasaskan teks, strategi masa nyata Front Mission Alternative, strategi RPG Final Fantasy Tactics, genre tembak mendatar Einhänder), dan akhir-akhir ini telah cuba melipat sampul surat untuk membawa kategori konsol RPG – ke tahap yang seterusnya.

Menurut wawancara dengan kakitangan SquareSoft (dirujuk secara meluas di ruang siber, tetapi dengan jelas tanpa imbasan / transkripsi majalah), rancangan asal Sakaguchi untuk Final Fantasy VII adalah kisah detektif  di Bandar New York. Sakaguchi jelaskan harus membuat beberapa konsesi, dan sehingga beberapa jam pertama Final Fantasy VII diubah menjadi  mimpi buruk a la metropolitan yang mana pemain itu kemudian dipaksa untuk berlari, menunggang dan terbang di peta dunia RPG yang lebih akrab berehat dan jalan.. Akhirnya, Sakaguchi telah pergi dan mendapat rencana bagi idea detektif NYC-nya, walaupun tidak dalam bentuk gelaran Final Fantasy dalam sepenuhnya.

Sakaguchi mendapat dorongan dari novelis terkuma Jepun ketika itu, Hideaki Sena, untuk melancarkan permainan video sulung bagi novel itu ke dalam bentuk Permainan Video, selepas terbitan filem nya pada tahun 1997, di negara Matahari Terbit itu. Hideaki berasa perlunya mengambil peluang oleh syarikat besar permainan Jepun itu untuk mengadaptasikan novelnya ke pentas yang lebih besar, yang dipandang oleh orang luar.

Tetapi untuk unsur “sinematik” RPG baru mereka, SquareSoft memandang ke luar negara. Melayari kredit staf, anda akan melihat banyak nama Barat yang berbakat, dan mereka tidak terhad kepada pasukan tempatan.,RPG sinematiknya bermegah kerana ia mengandungi banyak babak potong CG, dan mereka cenderung berada di sisi yang panjang ( standar 1998 PlayStation). Kebanyakannya telah dibangunkan di Amerika Syarikat dan oleh orang-orang dengan pengalaman Hollywood. Jika Square meletakan nama-nama yang dikreditkan sebagai “penyelia CG” ke dalam Pangkalan Data Filem Internet, anda akan melihat tajuk-tajuk filem yang terkenal mengenai beberapa resume mereka: Cliffhanger, Die Hard: Dengan Vengeance, Super Mario Brothers (filem), Apollo 13,  Final Fantasy 2001: Spirits Within, dan banyak lagi.

Membangun Parasite Eve memerlukan inspirasi besar. Untuk itu Square telah mengambil ciri pilihan watak wanita ‘garang’ sebagai watak utama bagi francais itu.. Aya Brea, 25 tahun. Menjadi watak ketiga wanita dalam permainan seram selepas Jill Valentine dan Claire Redfield oleh Capcom. Latar belakangnya memiliki ciri yang hampir serupa tapi tak sama seperti Jill. Meskipun pegawai polis, Aya bukan lah dari pasukan khas (sebelum PE2) dan tidak lah terlibat dengan konspirasi besar. Namun rancangan Square untuk libatkannya dalam satu perjalanan epik tampak berjaya memakan hati para peminat bagi pemain pertama.

Tema nya pun menarik. Disedutkan dengan teori Mitokondria, sebuah DNA sel kuasa di dalam badan manusia, sebagai ‘Main Point’ untuk jalan cerita siri ini. Di dalam siri ini, Mitokondria memainkan peranan penting bagi ‘outbreak’ di Bandar New York, di mana sebuah pelakon opera biasa bernama Melissa Pearce, telah di rampas badanya oleh sel dan otak bernama Eve. Mentransformasikan dia menjadi raksasa a la ‘Dewa’ yang berupaya mengubah tamadun manusia dengan Evolusi Mitokondria, yakni menukar mereka ke raksasa.

Dari segi saintifik, ia memang tidak masuk akal, namun pembangun permainan dari Jepun sentiasa kreatif dalam merencanakan jalan cerita nya agar ia nampak ‘realistik’ bagi pemain. Akan tetapi yang paling kreatif ialah elemen-elemen RPG dibawa ke dalam Parasite Eve oleh syarikat yang berpangkalan di Shinjuku, Tokyo ini.

Seperti kebanyakan protagonis RPG, Aya mengumpul mata pengalaman dan tahap keuntungan dengan memenangi peringkat pertempuran dan keuntungan. Setelah peringkatnya naik, Aya menerima rangsangan stat dan kadang-kadang mempelajari Keupayaan Parasit baru (lebih lanjut mengenai ini terdapat dalam permainan). Dia juga memperolehi “mata bonus” yang dapat digunakan untuk meningkatkan kelajuan pengukur ATBnya, meningkatkan kapasiti itemnya, atau memodifikasi statistik senjata dan perisainya. Seolah-olah anda bermain Final Fantasy tapi bertemakan horror sebenar.

Parasite Eve memberikan Aya pelbagai senjata untuk dipilih (pistol, senapang, mesingun, shotgun, pelancar bom, dan lain-lain), masing-masing dengan sifat yang berbeza (jarak, saiz klip, kadar tembakan, dan lain-lain). Tidak seperti kebanyakan permainan seram yang ringan, terdapat banyak model pistol yang berbeza seperti pedang di permainan. Lebih-lebih lagi, senjata dan perisai mempunyai ciri-ciri sistem pertempuran RPG, seperti serangan pertama, elemen ais, menambah racun, ramuan auto, dobel, dll. Permainan ini juga mempunyai sistem mod peralatan di mana senjata dan perisai boleh dipecahkan dan mereka cetak ke item lain, mirip dengan mekanik yang dilihat dalam Vagrant Story dan Final Fantasy XIII.

Parasite Eve berjaya menjual 994,000 ribu CD dalam pembukaan tahun nya di 1998 di Jepun. Hingga tahun ke 2004, ia berjaya menjual keseluruhan kadar bersih dalam 1.9 juta CD di Amerika Utara. Memberikan keyakinan penuh buat Square untuk teruskan rentaknya dalam revolusi RPG Horror. Malangnya, sambungan Parasite Eve tidak lah hangat bak pisang goreng seperti edisi pertamanya. Parasite Eve 2 di tenggelamkan oleh Resident Evil dan Silent Hill, dan edisi ‘akhir’ nya, pada akhir tahun 2010, The Third Birthday (Hari Jadi Ketiga). Ia hanya diterbitkan untuk PSP dan juga ditenggelamkan oleh siri Resident Evil.

-Bintang-

Parasite Eve 1: 4.5

Menjadi pencetus buat genre RPG Seram. Parasite Eve berjaya jadikan dirinya sebagai penanda aras bagi pembangun-pembangun permainan di luar sana. Dari segi grafik, sinematik dan jalan cerita. Parasite Eve sememangnya tidak mengecewakan. Ia memberi prespektif baru buat para pengemar horror dan RPG dalam masa yang sama. Dari segi kawalan mungkin sedikit bermasalah namun masih lagi boleh dinikmati dengan lancar.

-Rumusan-

Bagi pembangun permainan di Malaysia, jadikan lah SquareEnix sebagai contoh untuk mencuba sesuatu yang baharu. Tak kira sama ada ia berisiko ataupun ‘mengarut’. Justru mengambungkan genre-genre yang ada sebagai satu eksperimen baru untuk mencabar para-pemain di luar sana. Sara Is Missing merupakan contoh terbaik kisah kejayaan Malaysia dalam eksperimen horror di abad ke 21 ini.

-Rujukan-

http://www.retrouprising.com/other/scoop/1st-birthday-look-back-parasite-eve/t12303/ (Kredit Info dan Gambar Kedua)

https://www.relyonhorror.com/articles/parasite-eve-is-the-survival-horrorrpg-blend-that-deserves-another-chance/ (Kredit Info dan Gambar Utama)

https://legendofretro.wordpress.com/2016/10/11/first-blog-post/ (Info)

https://www.imdb.com/title/tt0119860/ (Filem Parasite Eve, 1997)


Misteri Knyazha Anastasiya Nikolaevna

Pengakhiran Dinasti Romanov mencetuskan refleksi kepada kekejaman kepada rakyat, tetapi ada juga insan-insan yang langsung tidak bersalah turut terbunuh dalam percaturan politik yang bahaya. Puteri Anastasiya Nikolaevna tidak mempunyai apa-apa dosa kepada rakyat Rusia, selain daripada dilahirkan dalam keluarga diraja. Dan kerana itulah baginda dibunuh dengan tembakan atau tikaman. Anastasiya juga mungkin merupakan salah seorang yang dihentam di bahagian belakang kepalanya.

Walau apa juga cara kematian baginda, insan 17 tahun ini tidak mati begitu sahaja. Kematiannya digelumangi misteri yang tidak diselesaikan sehingga tahun 2007 – hampir 90 tahun selepas pembunuhannya.

Puteri Anastasiya dilahirkan pada tahun 1901 dan merupakan kekecewaan kepada Tsar Nikolai II Romanov kerana baginda mahukan anak lelaki yang akan mewarisi takhta Rusia. Namanya membawa maksud “pembuka penjara”, sebagai tanda Tsar Nikolai II memaafkan pelajar-pelajar yang dipenjara kerana menyertai mogok di Saint Petersburg dan Moscow.

Puteri Anastasiya kadang-kadang digelar “Anastasie” atau “Nastya”, “Nastas” atau “Nastenka”. Baginda juga pernah dipanggil dengan nama manja, “Malenkaya” (si kecil) kerana baginda amat riang, kecil, tembam bermata biru dan berambut perang strawberi. Baginda digambarkan sebagai anak kecil yang indah.

Tetapi baginda juga ada satu lagi nama manja “shvibzik” (budak nakal). Walaupun berbakat dan bijak, baginda tidak pernah ikut peraturan sekolah, dan baginda pandai berdrama dengan kenakalan. Memang sudah jadi perkara yang biasa budak bijak tetapi nakal ini menyelitkan kaki pekerja-pekerjanya dan bergurau (prank) dengan guru-gurunya. Nastya juga pernah membaluti batu dengan salji dan membalingnya kepada Puteri Tatyana sehingga kakaknya terjatuh.

Dan Nastya tidak kisahkan penampilannya berbanding kakak-kakaknya. Baginda pernah membaham coklat tanpa membuka sarung tangan operanya yang berwarna putih. Dan Nastya sangat rapat dengan kakaknya, Mariya – kongsikan bilik, tukar-tukar pakaian dan sentiasa luangkan masa bersama. Keempat-empat puteri ini kadang menandatangani surat dengan perkataan OTMA (huruf pertama nama-nama mereka).

Sama dengan kakak-kakaknya, Puteri Anastasiya dibesarkan tanpa kemudahan diraja. Mereka tidur diatas katil keras tanpa bantal, kecuali apabila mereka tidak sihat. Mereka mandi dengan air sejuk pada waktu pagi. Mereka dikerahkan agar kamar-kamar sentiasa kemas dan rapi. Dan mereka juga perlu menjahit.

Nastya juga mempunyai masalah tulang kedua-dua ibu jari kaki (penyakit bunion) dan otot belakang lemah yang perlu diurut dua kali seminggu. Nastya akan sembunyi dibawah katil dan di dalam almari untuk elakkan sesi urutan. Keluarga Romanov memang mempunyai genetik yang kurang sihat, seperti kakaknya yang pernah berdarah terlalu teruk semasa pembedahan tonsil dan adik lelakinya Alexey yang mempunyai hemophilia.

Semua ini tamat selepas Tsar Nikolai II menghancurkan ekonomi negara yang menyebabkan kejatuhannya. Sifat Nastya yang periang tidak dapat selamatkannya, kerana percaturan politik. Kematiannya mengundang laporan-laporan palsu bahawa baginda terselamat.

Dalam beberapa tahun selepas keluarga Romanov dibunuh, spekulasi mula timbul bahawa Nastya dan Alexey terselamat. Lebih kurang 10 wanita mengaku diri mereka sebagai Nastya. Ura-ura Anastasiya Romanov masih lagi selamat membuatkan pihak berkuasa Bolshevik mula menyiasat di kereta api dan rumah.

“Kehilangan” Anastasiya telah mencetuskan inspirasi yang banyak dalam buku-buku dan juga filem Anastasia yang memenangi hadiah Oscar.

Sekitar zaman 1970-an, ahli arkeologi amatur, Alexander Avdonin, menemui kubur yang mengandungi rangka enam orang dewasa dan tiga kanak-kanak. Alexander Avdonin tidak mendedahkan penemuan ini sehinggalah Kesatuan Soviet dipecahkan dan pada tahun 1998, rangka-rangka ini dipindahkan dan disahihkan sebagai Tsar Nikolai II dan keluarganya, tetapi kekurangan salah seorang puterinya dan puteranya.

Nastya dan Alexey masih lagi tidak ditemui. Tetapi rangka keluarga Romanov dipindah ke Gereja Saint Peter dan Paul di Saint Petersburg dalam majlis yang disertai Presiden Boris Yeltsin yang mengatakan, “hari ini adalah hari yang bersejarah buat Rusia. Bertahun-tahun lamanya, jenayah terbesar ini didiamkan, dan akhirnya kebenaran telah disuarakan.”

Nastya dan Alexey akhirnya ditemui pada tahun 2007, tetapi itupun masih belum dimuktamadkan sama ada rangka yang ditemui itu benar-benar Anastasiya ataupun Mariya. Kekeliruan ini hanyalah untuk memuktamadkan yang mana satu Mariya dan Nastya yang riang dan nakal, tetapi apa yang sudah pasti, kesemua keluarga Romanov telah ditemui selepas 90 tahun pembunuhan mereka.

Nastya juga mungkin telah membuat selfie yang pertama dalam sejarah manusia seperti dalam gambar ini:


Krisis Politik Israel – Percaturan Benjamin Netanyahu Tidak Menjadi

Buat julung kalinya dalam sejarah politik Israel, rakyat
negara tersebut perlu menyertai pilihanraya dua kali dalam masa setahun. Krisis
politik ini bermula pada 9 April 2019 apabila Likud dan Kahol Lavan
masing-masing mendapat 35 kerusi dengan 9 parti lain berkongsi 50 kerusi
selebihnya. Dalam pilihanraya ini, Kahol Lavan yang diketuai Benny Gantz
melonjak 24 kerusi. Maka tiada parti boleh membentuk kerajaan melainkan melalui muafakat dengan
parti-parti lain bagi mendapatkan 61 majoriti.

Maka Benjamin Netanyahu yang menjadi Perdana Menteri Israel
sejak tahun 2009 berdepan dengan realiti bahawa Benny Gantz boleh mengambil
alih kerajaan. Namun Gantz dan Kahol Lavan berundur. Mengikut perlembagaan,
Presiden Reuven Rivlin mengesahkan Netanyahu kekal sebagai Perdana Menteri
dengan syarat membentukkan pakatan
bersama parti-parti lain sebelum 29 Mei.

Sebenarnya perkara ini bukanlah baharu bagi Netanyahu. Dalam
pilihanraya-pilihanraya sebelumnya pun sama. Beliau perlu bermuafakat. Pada
tahun 2015, beliau mengesahkan kerajaan baharu dua jam sebelum waktu penamat
dengan Likud bersama Rumah Yahudi, Judaisme Taurat Bersatu (UTJ), Kulanu dan
Shas. Sebelumnya pun beliau membentuk kerajaan muafakat juga. Namun kali ini,
beliau berdepan dengan beberapa kes korupsi. Pada 28 Februari 2019, beliau
menjadi perdana menteri pertama yang bakal didakwa dalam mahkamah (Talmazan
& Goldman, 2019).

Rundingan bersama parti-parti lain kali ini tidak membuahkan hasil. Netanyahu
sudahpun mendapat sokongan daripada Avigdor Lieberman iaitu ketua Yisrael
Beitenu. Tetapi parti pro-sekularisme ini hanya mendapat lima kerusi. Pakatan
Netanyahu-Lieberman memerlukan sokongan daripada parti-parti Ultra-Ortodoks
(Haredi). Cuma masalah antara kerjasama sedemikian ialah Haredi menentang undang-undang kewajiban masuk tentera (Haaretz,
2019). Tetapi sokongan parti-parti Shas dan UTJ akan mendekatkan Netanyahu
dengan garisan majoriti.

Netanyahu juga tidak mendapat sokongan daripada Parti Buruh.
Dan kerajaan sepakat bersama Gantz pun tidak boleh dibentukkan oleh kerana kes
rasuah Netanyahu. Maka datang sahaja 29 Mei, dengan tempoh lanjutan dua minggu,
Netanyahu-Lieberman gagal membentuk
kerajaan muafakat dengan mana-mana parti lain. Presiden Rivlin pun bakal
memilih Gantz sebagai Perdana Menteri Israel. Untuk mengelakkan laluan mudah
sedemikian, Parlimen Knesset mengundi untuk dibubarkan demi pilihanraya baharu
pada 17 September 2019.

Keputusannya pula tidak
berpihak kepada Netanyahu. Kahol Lavan dan Likud masing-masing kehilangan
dua dan empat kerusi. Berlaku pula kebangkitan politik bangsa Arab dengan
gabungan Joint List antara Balad, Ta’al, United Arab List dan komunis Hadash.

Israel perlu melalui pilihanraya semula, yang pada 17
September 2019 keputusannya tidak berpihak kepada Netanyahu. Kahol Lavan
kehilangan dua kerusi. Likud pula kehilangan empat kerusi. Dan Joint List
diketuai Ayman Odeh yang mendapat 12 kerusi. Tiada parti mendapat majoriti dan Likud pula berkurangan kuasa
Knesset. Dan Netanyahu pun membatalkan kunjungannya dalam Perhimpunan Agung PBB
untuk menyelesaikan krisis politik ini.

Apa yang sepatutnya menyelesaikan krisis politik nampaknya
menjerut Israel lebih ketat lagi. Dan sebaik sahaja pilihanraya tamat, Netanyahu
dan Gantz telah memulakan perbincangan penting bagi menentukan pegangan
kerajaan. Seperti biasa Netanyahu mencuba nasib dengan parti-parti berhaluan
kanan dan agama, sementara Gantz pula menghimpun sokongan dalam kalangan
parti-parti tengah dan kiri. Lieberman sekali lagi berdiri di atas pagar
sebagai kingmaker untuk bersatu
bersama Likud, Kahol Lavan dan Yisrael Beiteinu.

Sungguhpun begitu, perjalanan masih belum selesai. Kerana
Netanyahu yang merupakan ketua parti kedua paling berkuasa dalam Knesset
bertegas untuk kekal sebagai Perdana Menteri. Penguasaan beliau pun membolehkan
sebarang usaha untuk memperkenalkan
undang-undang imuniti.

Sehinggalah selesai perbicaraan, Benjamin Netanyahu bukan
sedang berjuang untuk karier politiknya sahaja. Beliau sedang bertarung demi
masa depannya sama ada penjara atau kuasa. Jadi usaha Likud untuk menghalang
Gantz daripada tampuk ketua kerajaan barangkali masih hidup, hanya jika Gantz
terima tawaran ini untuk menjadi parti minoriti meskipun mempunyai kuasa paling
besar dalam Knesset.

RUJUKAN

After Netanyahu Fails To Form Government, Israel To Hold New Election. https://www.haaretz.com/israel-news/elections/after-netanyahu-fails-to-form-government-israel-to-hold-new-election-1.7306156

Israeli Prime Minister Benjamin Netanyahu to be indicted on corruption charges. https://www.nbcnews.com/news/world/israel-prime-minister-benjamin-netanyahu-indicted-bribe-fraud-charges-n977571


Mujahid Dan Ponggal – Bukti Masalah Negara Ini

Hampir setiap agama mempunyai sambutan kecil yang bersampingan dengan perayaan utama. Islam mempunyai Awal Muharram. Kristian pula menyambut Good Friday. Judaisme pula meraikan Sukkot diantara Rosh Hashanah dan Hanukkah. Begitu juga dengan salah satu agama di Malaysia ini. Senang kata dimana agama Hinduisme diamalkan, disitulah adanya sambutan Ponggal. Dan perkara sebegini sememangnya biasa.

Namun pada 13 Januari 2020, suatu pekeliling dikeluarkan Kementerian Pendidikan Negara untuk makluman semua pengetua sekolah. Dalam pekeliling tersebut, nama Jabatan Agama Islam dipetik dengan pengisytiharan bahawa sambutan Ponggal adalah haram untuk umat Islam, terutamanya perbuatan mendidihkan susu (Predeep, 2020).

Pekeliling ini telah menjadi perbualan seluruh negara apabila Mujahid Yusof Rawa menggesa tindakan tegas diambil ke atas penulisnya. Penegasan beliau boleh dirumuskan:

Perkara ini tidak mengejut pun kerana Mujahid memang telah sebati dengan tanggapan sosial sebagai penyokong kesamarataan. Dari awal lagi beliau sebagai Menteri di Jabatan Perdana Menteri dalam Hal Ehwal Islam telah sepentas dengan Nisha Ayub. Jadi apalah sangat dengan kenyataan mengecam pekeliling ini.

Sejarah dan Sambutan Ponggal

Ponggal merupakan sebuah pesta menuai di Selatan India yang diutamakan bangsa Tamil. Ia menandakan permulaan kepada kalendar Tamil (sempena Tahun Baharu Tamil) yang biasanya bermula pada 14 Januari. Dan perayaan ini diasaskan sempena dewa suria Hindu bernama Surya sendiri (Ganeshram & Bhavani, 2011). Dan perayaan Ponggal ini selalunya berselingan dengan Makar Sakranti yang disambut dengan hiasan berwarna-warni, mengutip duit raya (mudah kata) dan kenduri (Kapila, 1987). Mereka juga bermain dengan layang-layang sempena perayaan ini.

Perayaan Ponggal pun bukanlah sehari. Sebaliknya penganut Hindu menyambutnya selama empat hari berturut-turut:

Perayaan Ponggal itu sendiri dimulakan dengan pembuangan barang-barangan lama. Komuniti sedemikian mengumpulkan semua barangan tersebut dan menyalakan api yang besar. Rumah masing-masing pun dibersihkan semula, dicat dan dihias supaya nampaklah semangat perayaan. Tanduk lembu dan kerbau pun turut dicat juga. Dan biasanya mereka akan mengenakan pakaian baharu. Unsur spiritual pula melibatkan Indhra, seorang dewa alam yang Hindu akan berdoa supaya menurunkan hujan sepanjang tahun baharu.

Sempena dewa Surya, perayaan ini bermula apabila matahari memasuki rumah ke-10 dalam buruj Makara (Capricorn). Penganut-penganut Hindu digalakkan bersama dengan kaum keluarga serta sahabat andai, menghiasi rumah dengan daun pisang serta melukis corak geometri menggunakan beras bewarna.

Mereka akan membuat masakan khas dalam periuk tanah liat berhiasan kunyit di tempat terbuka supaya boleh mereka nampak Matahari pun.

Biasanya mereka mendidihkan susu dalam kumpulan. Apabila susu ini mula berbuih, mereka pun memasukkan beras dan gula tebu. Susu yang mencapai takat didih pun mula melimpah. Dan salah seorang daripada mereka sekurang-kurangnya meniup trompet sanggu (dibuat daripada cangkerang) dan mengisytiharkan: “Pongalo pongal!”

Amalan ini sebenarnya ialah doa supaya rezeki dimurahkan (Pravin & Shanthini, 2017). Semasa sanggu ditiupkan, tidak pelik pun jika kaum wanita menyanyi lagu-lagu tradisi. Namun selepas makanan tersebut siap, mereka akan hidangkannya kepada dewa-dewi dianuti, kadangkala lembu juga sebelum dikongsikan dengan kejiranan terdekat. Sekali lagi mereka panjangkan doa kepada matahari dengan posisi namaskaram (Gough, 2008).

Hari ketiga pula dikhususkan kepada lembu. Kaum Hindu akan meraikan kewujudan lembu yang dianggap sumber rezeki. Dari segi fizikal, lembu memang banyak membantu mereka. Kalau tidak kerana lembu, takkan mungkin mereka boleh mendapat susu, baja, pengangkutan dan pembajak tanah (kerbau). Jadi Maattu Ponggal dikhaskan untuk lembu yang dihiaskan dengan bunga dan cat dibuat dengan air kunyit dan minyak.

Sempena hari ini lembu akan kekenyangan menikmati pisang, sebelum disembah (Gough, 2008). Selain pisang, lembu juga menikmati madu, gula tebu dan buah-buahan lain.

Ada juga yang berlumba-lumba lembu sambil melukis kolam berbentuk lembu pula.

Pada hari keempat juga terakhir, kaum Hindu akan ziarah-menziarah. Inilah masa keluarga membuat reunion sesama sendiri. Mana-mana sengketa didamaikan dengan permohonan maaf. Kali ini gagak pula akan kekenyangan dengan semua makanan berbaki ponggal dari Surya Pongal.

Kekeliruan Malaysia Atas Nama Kesamarataan

Kadangkala apa yang rakyat berkata pun benar juga. Jemaah menteri tidak mempunyai kumpulan WhatsApp, sekaligus mengeluarkan kenyataan bercanggah antara satu sama lain. Pekeliling daripada Kementerian Pendidikan boleh pula disanggah Kementerian Agama, padahal jarak antara induk Kompleks Jakim dan Pejabat Utama Kementerian Pendidikan hanyalah tujuh kilometer sahaja. Kalau kata sepakat pun menyimpang, apatah lagi prestasi kerja.

Berdasarkan sejarah dan sambutan Ponggal, jelas sekali ia haram disertai umat Islam. Sebarang garis panduan jika dihadkan kepada ucapan baik sahaja boleh diterima akal lagi. Namun untuk mempertikaikan sambutan itu sendiri, tidak pelik jika satu hari masyarakat liberal cenderung untuk sambut apa sahaja yang bukan daripada Islam.

Anehnya, apabila disuruh bukan Islam berpuasa, bunyinya tentu sekali lain pula. Apabila disuruh bukan Islam patuh kepada hukum syariah, lagilah panas anginnya. Mujahid Yusof Rawa sekarang ini merupakan manifestasi kepada semua perkara yang tidak betul dalam negara ini – apabila majoriti perlu bertoleransi pada tahap tidak diperlukan daripada minoriti.

Sumber:

Ganeshram, S. & Bhavani, C. (2011). History of People and their Environs. Bharathi Puthakalayam. Pp. 751-752. ISBN 978-93-80325-91-0.

Kapila, V. (1987). Traditions of Indian folk dance. Clarion Books. Pp. 192-193. ISBN 978-0-85655-253-3.

Gough, K. (2008). Rural Society in Southeast India. Cambridge University Press. Pp. 230-231. ISBN 978-0-521-04019-8.

Pravin, P. & Shanthini, S. (2017). Singapore Ethnic Mosaic, The: Many Cultures, One People. World Scientific Publishing Company, Singapore. Pp. 207-2011. ISBN 978-981-323-475-8.

Preedep, N. (2020, January 17). Mujahid gesa tindakan tegas ke atas pekeliling ‘haram’ Ponggal di sekolah. Retrieved from https://www.freemalaysiatoday.com/category/bahasa/2020/01/17/mujahid-gesa-tindakan-tegas-ke-atas-pekeliling-haram-ponggal-di-sekolah/


Ninja Terakhir Di Muka Bumi Ialah Seorang Jurutera?

Wajahnya mungkin tidak sesuai dengan gambaran seorang pembu-nuh berpakaian serba hitam dengan senjata membu-nuh & berkemampuan menghilangkan diri dengan bom asap. Ninja, atau lebih dikenali sebagai shinobi di Nippon (baca : Jepun) merupakan tentera upahan yang mahir dalam kerja risikan, sabo-taj & membu-nuh secara senyap.

Namun merujuk kepada rekod Muzium Ninja Igaryu, orang terakhir yang mewarisi ilmu ninjutsu yang asli secara turun-temurun merupakan seorang bekas jurutera berusia 67 tahun (pada 2016) bernama Kawakami Jinichi.

Beliau merupakan ‘Ban-gumi no soke’ atau Ketua Keluarga (baca: klan/clan) Ban. Mempraktikkan ilmu ninjutsu aliran Koga & Iga, sejarah penglibatan Ban-gumi dalam ninjutsu dapat ditelusuri sejak 500 tahun yang lampau. Dengan kedudukan & kelebihan yang diwarisi, bekas jurutera ini dilantik sebagai ‘Banke Shinobinoden no soke’ (Pengetua Sekolah Shinobi Banke). Banke Shinobinoden mula popular sejak penubuhan Muzium Ninja Igaryu pada tahun 1964.

Kawakami-soke mendakwa bahawa beliau adalah satu-satunya pewaris ilmu ninjutsu asli yang masih hidup hingga kini. Menurut Japan Times “Kawakami-soke mempunyai sesuatu yang kebanyakan (proclaimed) shinobi tiada, iaitu sifat rendah diri & pelajaran yang sebenar. Termasuk juga skil pertahanan diri yang tinggi.

Kawakami-soke sendiri bukanlah mewarisi darah keluarga ninja, akan tetapi mewarisi ilmu tersebut sejak berusia tujuh daripada Ishida Masazo, yang merupakan biksu Buddha & pembuat ubatan herba. Menurut Kawakami-soke, lelaki tersebut mendakwa bahawa beliau merupakan salah seorang pengamal ilmu ninjutsu yang asli yang masih wujud.

Sebelum dia berusia 19 tahun, Kawakami-soke sudah mewarisi gelaran sensei (guru) & mewarisi skrol-skrol rahsia ninjutsu.

“Untuk melatih konsentrasi, saya perlu merenung api lilin hingga saya merasa diri saya benar-benar berada di dalam api tersebut. Saya juga berlatih mendengar bunyi jarum yang jatuh di lantai bilik sebelah” kata Kawakami-soke. Dia juga berlatih memanjat dinding, melompat dari tempat tinggi & belajar bagaimana mencampur bahan kimia untuk menciptakan bahan letupan & bom asap.

“Saya juga dilatih untuk menahan panas & dingin serta rasa sakit & kelaparan. Semua latihan itu sangat rahsia & menyakitkan, tapi saya tidak pernah terfikir mengapa saya melakukan semua ini. Latihan-latihan tersebut telah menjadi sebahagian daripada hidup saya,” katanya sambil menunjukkan beberapa alat dan teknik yang digunakan dalam tugas risikan & sabotaj pada masa lalu.

“Seni ninjitsu terletak pada pergerakan yang tidak disedari oleh musuh, bukan pada kekejaman.”

Pelajar terbaik Kawakami-soke,Kiyomoto Yasushi, merupakan satu-satunya yang menjadi gurulatih bertauliah dari Banke Shinobinoden. Kiyomoto-sensei menubuhkan sebuah dojo in Sagamihara-shi, Kanagawa, namun kini sudah tidak mengambil pelajar baru.

Pada 2003 pula Jose Defez & beberapa rakan bela diri dari Sepanyol memulakan latihan di Jepun mempelajari Shinobijutsu Koka daripada keluarga Ban. Pada Oktober 2010, Kawakami-soke dan Kiyomoto-sensei mengiktiraf Jose Defez sebagai satu-satunya sensei di luar Jepun, yang berpusat di Valencia.

Namun begitu, pada tahun 2012, Kawakami-soke memutuskan tidak akan mewariskan kedudukan soke kepada sesiapa lagi. Beliau meluahkan bahawa ilmu tersebut akan ma-ti bersamanya kerana ianya tidak sesuai dengan zaman moden. Tambah beliau “Di zaman perang saudara ataupun zaman Edo, kebolehan ninja untuk merisik & membu-nuh mahupun menghasilkan ubat amatlah berguna. Tetapi sekarang sudah ada pistol, internet & ubatan yang lebih baik, jadi seni ninjutsu sudah tiada tempat di zaman moden”


Sai Baba: Penunggang Agama Di India Yang Dilabel Dajjal Kecil

Satu masa dahulu, India menyaksikan kemunculan seorang figura keagamaan yang mendakwa dirinya mempunyai kuasa luar biasa dan mampu membuat pelbagai ramalan termasuk bila dia akan mati. Tetapi 11 tahun sebelum umurnya mencecah 96 tahun, Sathya Sai Baba kembali ke negeri cacing pada 2011. Dan jika diselidiki kisahnya, ia dipenuhi dengan kain kotor di sebalik lagaknya sebagai figura berstatus pendeta.

Lahir pada November 1926, Sathya atau nama sebenarnya Ratnakaram Sathyanarayana Raju dikatakan sudah mempunyai bakat menghasilkan objek secara tiba-tiba dan mempunyai minat mendalam terhadap dunia spiritual. Menjelang usia 14 tahun, dia disengat oleh seekor kala jengking dan mula menunjukkan tanda-tanda halusinasi. Bukan sekali Sathya dibawa berubat sama ada melalui kaedah moden mahupun tradisional tetapi tidak berhasil.

Pada Mei 1940, dia memanggil semua ahli keluarganya berkumpul dan berupaya menghasilkan bunga dan gula-gula di hadapan mereka. Bapanya yang semakin risau mengancam akan memukulnya dengan kayu sekiranya syaitan yang merasuk anaknya itu tidak mendedahkan siapa dirinya. Lalu Sathya mendedahkan bahawa dirinya ialah jelmaan Sai Baba – orang suci era abad ke-19 yang menjadi sanjungan golongan Hindu dan Muslim India. Sejak itulah, dia selalu memperkenalkan dirinya sebagai Sathya Sai Baba.

Sejak itu, Sathya membina reputasinya sebagai seorang pengubat dan ada kelebihan mistik termasuk sebagai peramal nasib. Walaupun kebanyakan helahnya didedahkan sebagai silap mata ringkas oleh pelbagai pakar, itu langsung tidak melunturkan sokongan orang ramai terhadapnya. Malah, ada yang bertindak menyamakan Sathya sebagai gambaran Tuhan di muka bumi.

Salah seorang yang membuat dakwaan ini ialah bekas rahib Vatican, Don Mario Mazzoleni. Mazzoleni menerusi bukunya A Catholic Priest Meets Sai Baba menyamakan Sathya dan Jesus sebagai gambaran Tuhan sama di atas muka bumi.

Bagaimanapun, dakwaan ini mengundang kemarahan Vatican di mana mereka kemudiannya memintanya keluar dari kawasan perkampungan Puttaparthi (kawasan perkampungan dihuni Sathya) tetapi tidak dilayan. Sebagai tindak balas, Vatican mengarahkan semua hubungan antara mereka dengan Mazzoleni diputuskan serta-merta.

Salah satu keajaiban yang didakwa dilakukan Sathya ialah mengeluarkan abu suci daripada tangannya. Bagaimanapun, ahli silap mata P.C. Sorcar mendedahkan ia dihasilkan dengan cara meletakkan kapsul berisi abu pada tangan sebelum ia ditekan dengan ibu jari. Bila Sathya berbuat demikian, ia seolah-olah menunjukkan abu suci keluar daripada tangannya.

Selain itu, para pembaca juga pasti sudah biasa mendengar kisah seorang pengikutnya bernama Walter Cowan dihidupkan semula oleh Sathya. Mengikut kisahnya, Cowan dan isterinya Kelsie baru menghadiri satu perhimpunan figura itu di Hotel Connemara, Madras. Tiba-tiba warga emas dari Amerika Syarikat itu tidak sedarkan diri dan mati di pangkuan isterinya. Para doktor yang memeriksa Cowan di hospital turut mengesahkan bahawa dia telah mati.

Sedih dengan apa yang berlaku, Kelsie berjumpa dengan Sathya yang ketika itu menginap di sebuah rumah milik seorang pengikutnya. Apabila diberitahu apa yang berlaku, dia berjanji akan membuat lawatan di hospital tempat Cowan dibawa. Keesokan harinya, Kelsie pergi ke hospital tetapi diberitahu figura itu telah meninggalkan hospital lebih awal.

Alangkah terkejutnya dia apabila melihat suaminya masih bernyawa dan mendapat rawatan rapi oleh pasukan perubatan. Cowan berada di hospital selama tiga minggu sebelum dibenarkan pulang. Dakwaan ini merupakan dakwaan keajaiban paling kerap dicanang para pengikut Sathya termasuk di Malaysia.

Begitupun, kisah ini juga diragui kesahihannya oleh ramai pakar perubatan. Ini kerana menerusi siasatan yang dibuat Professor Erlendur Haraldsson pada 1977, Cowan sememangnya sakit teruk dan dirawat dari 25 Disember hingga 15 Januari 1972. Tetapi bila ditanya tentang peristiwa itu, semua doktor yang merawatnya menafikan pesakit mereka itu mati dari segi perubatan.

Seterusnya, Prof Haraldsson mendedahkan apa sebenarnya yang berlaku bila Sathya datang melawat Cowan. Tidak seperti dakwaan mengatakan dia bertanggungjawab memulihkan kembali nyawanya, hakikatnya berbeza sama sekali. Sathya melawat Cowan selepas warga emas AS itu sudah sedar di mana mereka berdua berbual sebelum dia memberinya vibhuti sebelum pulang.

Menurut dua doktor yang merawat Cowan iaitu Dr O. G. C. Vaz dan Dr R. B. Krishna Rao, Cowan boleh saja pulih tanpa kehadiran figura pergerakan Sai Baba itu. Menariknya, penafian yang dibuat Prof Haraldsson itu langsung tidak dijawab oleh Sathya selama bertahun-tahun.

Tetapi tahun 90-an merupakan tahun kemuncak orang mengenali Sathya. Pada ketika itu, semua figura terkenal dari dunia politik hingga dunia sukan berlumba-lumba untuk berjumpa dengannya. Ini termasuk legenda kriket India terkenal, Sachin Tendulkar. Hubungan yang dibina oleh Sathya dengan figura-figura ini kemudiannya menjadi jaring keselamatan daripada pelbagai tuduhan yang dikenakan terhadapnya di kemudian hari.

Disebabkan pendiriannya yang berusaha membasmi kemiskinan, dana kebajikan yang dianjurkannya sentiasa mendapat sumbangan derma yang banyak. Mengikut satu laporan Time pada 2011, tabung amanah kebajikan Sathya dianggarkan bernilai AS$8.9 bilion. Ini termasuk derma dari negara asing berjumlah AS$19.5 juta sejak tahun 2009 mengikut data Kementerian Dalam Negeri India.

Tidak dinafikan Sathya membiayai banyak projek kebajikan menerusi derma yang diterimanya. Tetapi dengan sejumlah wang yang besar dalam tangan, ia juga berpotensi untuk disalahguna. Buktinya, dua bulan selepas kematian Sathya, pengaudit tabung merasa terkejut melihat 98 kg emas, 30.7 kg perak dan wang tunai berjumlah AS$2.5 juta yang disimpan dalam peti simpanan peribadi miliknya.

Aktiviti penyelewengan dana kebajikan ini tidak dapat mengatasi satu lagi tuduhan ke atasnya: pemangsa seksual. Selama bertahun-tahun, wujud dakwaan Sathya telah menodai ramai budak dan remaja lelaki termasuk subjek temubual dokumentari Danmarks Radio dan BBC, Alaya Rahm. Rahm yang sebelum ini merupakan pengikut setianya memberitahu dua pembikin dokumentari itu tentang perlakuan jijik Sathya terhadapnya.

Selain Rahm, seorang lagi mangsa yang tampil dalam dokumentari BBC bersamanya ialah Mark Roche. Roche menyertai pergerakan Sathya pada tahun 1969 dan mengikutnya selama 25 tahun sebelum memilih menarik diri turut mendedahkan perkara sama. Pendedahan ini sebelum itu telah dibawa ke Parlimen Britain dan menjadi usul perbahasan oleh ahli-ahli parlimen kerajaan dan pembangkang pada tahun 2002.

Pendedahan ini sedikit sebanyak menjelaskan peristiwa dramatik yang hampir-hampir meragut nyawa Sathya pada 1993. Pada 6 Jun, sekumpulan empat orang lelaki menceroboh bilik tidurnya dengan niat mengakhiri riwayat Sathya tetapi dia berjaya melepaskan diri. Polis yang tiba di tempat kejadian kemudiannya menembak mati semua suspek selepas mereka cuba menyerang polis dengan pisau.

Bagaimanapun, siasatan Biro Siasatan Pusat India (CBI) mendedahkan terdapat banyak perkara yang tidak kena pada malam 6 Jun itu. CBI dalam laporan mereka percaya pihak berkuasa cuba menutup kes dengan memusnahkan bukti dan memalsukan laporan dengan harapan ia tidak dikaitkan kembali dengan Sathya.

Cubaan Kementerian Dalam Negeri India untuk membuka semula siasatan turut menemui kegagalan. Laporan CBI ini kemudiannya menjadi asas buku Basava Premanand bertajuk Murders in Sai Baba’s Bedroom.

Cubaan bunuh ini juga turut menjelaskan mengapa Sathya hanya membuat satu perjalanan ke luar negara iaitu ke Uganda dan Kenya pada 1968. Tidak diketahui mengapa dia enggan melakukan sebarang lawatan ke luar negara susulan lawatan ke dua negara berkenaan.

Mungkinkah Sathya telah melakukan perkara sama semasa di sana sehingga mengundang rasa kurang senang tuan rumahnya, salah seorang daripadanya ialah diktator Uganda ketika itu Idi Amin? Kita hanya mampu berspekulasi sama ada ia benar atau tidak.

Apabila tajuk dokumentari itu dikemukakan kepada Sathya, dia menafikan sekeras-kerasnya semua tuduhan dan menyifatkan semua penuduhnya sama seperti burung gagak. Dia berani berbuat demikian kerana tahu ramai pengikutnya terutama pemimpin Parti Kongres dan BJP tidak akan menyiasat dan mendakwa atas semua tuduhan yang dinyatakan.

Kerana itulah, Sathya berani membuat satu dakwaan selanjutnya lebih 50 tahun lepas iaitu dia akan hidup sehingga 96 tahun dan akan dilahirkan semula sebagai Prema Sai Baba. Dalam ramalannya itu, Prema Sai Baba akan lahir di Karnataka, satu tempat antara Bangalore dan Mysore, India. Dan dia akan dikenali sebagai penerus ajaran yang dibawa oleh Sai Baba iaitu untuk mendamaikan dunia.

Tetapi Tuhan itu Maha Kaya lagi Maha Adil. Pada Mac 2011, Sathya segera dibawa ke Hospital Pakar Super Sri Sathya Rai di Prashantigram, Puttaparthi selepas mengadu mengalami masalah sukar bernafas. Sejak itu, keadaan kesihatannya semakin merosot sebelum dia kembali menghadap Ilahi pada 24 April 2011. Ketika itu, Sathya baru berusia 84 tahun.

Dia diberi upacara pemakaman negara dengan upacara berlangsung tiga hari kemudian. Ia dihadiri oleh 500,000 orang termasuk pemimpin politik dan figura terkenal. Antara yang hadir Ketua Menteri Gujarat ketika itu (bakal Perdana Menteri India), Narendra Modi, Perdana Menteri India Manmohan Singh dan Tendulkar.

Disebabkan sambutan hari lahirnya jatuh pada hari upacara pemakaman, legenda kriket India itu membatalkan terus sambutan hari lahirnya yang diadakan pada hari sama. Di samping itu, Presiden Sri Lanka Mahinda Rajapaksa dan figura Tibet terkenal Dalai Lama turut mengucapkan takziah kepada India atas pemergian Sathya.

RUJUKAN:

Steel, Brian. (2009). Sathya Sai Baba, Elsie and Walter Cowan, and John Hislop. A Discredited 1971 Resurrection Claim. Diambil dari https://bdsteel.tripod.com/More/cowan-resurrection-myth.htm

Facts and Details. SATHYA SAI BABA: HIS LIFE, CHARITIES, ASSASSINATION ATTEMPT AND CHARGES OF FRAUD AND SEX ABUSE. Diambil dari https://factsanddetails.com/india/Religion_Caste_Folk_Beliefs_Death/sub7_2d/entry-5647.html


Rakyat Malaysia Yang Terlibat Dalam Tragedi 11 September

Setiap kali tarikh 11 September tiba, dunia pasti akan mengingati sebuah tragedi yang berlaku pada 11 September 2001. Tragedi ini menelan k0rban sebanyak 2, 996 ribu dan 25 ribu lagi cedera. Tapi, tahukah anda, dalam ramai-ramai ni, ada tiga rakyat Malaysia yang terlibat?

1. Vijayashanker Paramsothy, 23 tahun merupakan seorang rakyat Malaysia bekerja di AON Corporation sebagai penganalisa syarikat di tingkat 103, Bangunan Selatan. Beliau merupakan anak tunggal kepada Sivapkiam Paramsothy dan Navaratnam Pathmawathy

Pada tarikh hitam 11 September Vijay baru sahaja pulang dari menghadiri majlis perkahwinan seorang teman di Sepanyol.  Majlis perkahwinan berlangsung pada 8 September dan beliau berkeras untuk pulang segera ke New York untuk kembali bekerja.

Pada hari tersebut Vijay berjaya turun ke tingkat 78 sebelum berhenti bagi membantu Timbalan Presiden Kanan Aon, Howard Kestenbaum yang tercedera.

Selepas Menara Utara dilanggar pesawat United Airlines Flight 11, semua orang didalam menara selatan diarahkan supaya mengosongkan menara. Vijay serta beratus-ratus individu lain segera turun ke lobi lif utama untuk turun ke bawah. Boss kepada Vijay, Howard Kestenbaum cedera parah. Vijay sendiri dilaporkan mengalami luka teruk dan melecur akibat letupan tersebut.

2. Mangsa yang kedua ialah Ang Siew Nya 37 tahun. Beliau merupakan seorang penganalisis teknikal bagi Marsch & Co di tingkat 95. Beliau baru sahaja bekerja dua hari setelah bercuti selama seminggu. Beliau merupakan seorang ibu yang penyayang dan selalu komited terhadap kerjanya. Oleh sebab itu, beliau mudah dinaikkan pangkat.

3. Mangsa ketiga yang terk0rban ialah Sen Lai Khoo berusia 38 tahun. Beliau bekerja sebagai pengurus kewangan di Fred Alger Management di tingkat 95 Bangunan Utara. Beberapa ketika sebelum kejadian, beliau sempat meluangkan masa bersama adiknya di sebuah restoran. Beliau merupakan seorang kakak yang penyayang dan rakan yang baik.

Jika menghadiri perjumpaan, beliau merupakan antara orang yang sering membelanja rakan-rakannya. Beliau juga sepatutnya berkahwin pada tahun 2001 setelah bertunang. Namun, Tuhan lebih menyayangi beliau.

Itulah serba sedikit maklumat mengenai mangsa rakyat Malaysia semasa tragedi ini. Dianggarkan 23 orang rakyat Malaysia terlibat. 3 maut dan selebihnya cedera.


Hierarki Dalam Kapal Lanun

Kapten

Jawatan tertinggi dalam kapal lanun. Biasanya seorang kapten adalah dipilih secara undian oleh kru-kru kapal yang lain dan seseorang yang mendapat undi majoriti yang menjadi seorang kapten. Biasanya seorang kapten itu adalah seorang yang berani, tangkas dan hebat bertarung, serta tidak takutkan cabaran dan dugaan.

Quartermaster

Dibawah seorang kapten, juga second-in-comand dalam kapal lanun ialah seorang quartermaster. Seorang quartermaster mempunyai kuasa untuk menghukum kru kapal atas kesalahan-kesalahan yang ringan.

Sailing Master

Bertanggungjawab dalam segala hal yang berkaitan dengan pengendalian perlayaran kapal ketika rentas lautan. Contohnya seperti, memastikan kapal berada dalam laluan perlayaran yang betul, menjaga kompas, peta dan carta yang diperlukan.

Master Gunner

Master gunner adalah orang yang bertanggungjawab dalam mengendalikan persenjataan sebuah kapal perlanunan serta bekalan peluru. Mereka akan memastikan setiap serbuk peluru berada dalam keadaan kering dan setiap senjata dalam keadaan yang baik dan diperbaiki seiring dengan masa.

Mate

Biasanya dalam sebuah kapal lanun, terdapat lebih seorang mate. Mereka melakukan kerja-kerja yang agak umum seperti menjadi pembantu untuk kru kapal yang lain, menaikkan sauh, dan memastikan kapal mempunyai tali temali dan layar yang berfungsi dengan baik.

Rigger

Tugas yang paling berbahaya dalam kapal lanun. Berisiko untuk terjatuh dari tempat tinggi. Mereka akan berada di tiang-tiang kapal yang tinggi, mengawal tali-temali kapal serta membuka dan menutup layar ketika perlayaran.

Tukang Kayu

Tugasnya ialah memastikan setiap bahagian kapal diperbaiki dengan sepatutnya. Bahagian-bahagian kapal seperti mast dan yard (bahagian yang terletak pada tiang kapal lanun), dan memeriksa bahagian hull (bahagian bawah kapal) untuk memastikan tidak ada bahagian kapal yang bocor, sekaligus akan menenggelamkan kapal.

Boatswain

Bertanggungjawab untuk memeriksa dan mengawal setiap aktiviti pembaikian kapal, memeriksa setiap struktur kapal, layar, dan aktiviti menarik tali-temali setiap hari termasuklah yang melibatkan menarik dan melepaskan sauh.

Able-bodied Sailor

Seorang pelaut yang sudah biasa berada di lautan, dan pengalamannya membaca cuaca, ombak, mengawal penggerakkan kapal, navigasi, dan mengendalikan setiap kelengkapan kapal adalah ditangannya.

Cabin Boy

Biasanya anak kecil yang diculik untuk menjadi seorang hamba di atas kapal atau juga seorang sukarelawan yang biasanya melibatkan runaway.


Bagaimana Brainwash Sebuah Negara?

Pada tahun 1985, sebuah temubual telah
diadakan dengan bekas pegawai KGB, unit perisikan Soviet Union, yang berpaling
tadah kepada Barat, Yuri Bezmenov dan dia membuka rahsia tentang bagaimana
pegawai sepertinya, merosakkan pemikiran masyarakat sebuah negara.

Yuri yang dilahirkan di Mytischi, pinggir bandar Moscow, merupakan anak kepada pegawai tentera tertinggi Soviet yang berkhidmat dalam Perang Dunia Kedua. Beliau belajar di Moscow State University, dan merupakan pakar dalam kesasteraan dan kebudayaan India.

Selepas bergraduasi pada tahun 1963, beliau
berkhidmat sebagai pegawai perhubungan awam jurutera-jurutera Soviet di India
kerana pada masa itu Soviet Union banyak melabur di negara-negara dunia ketiga
untuk mendapatkan pengaruhnya.

Beliau kemudiannya melarikan diri ke Kanada
dan berpaling tadah dari Soviet Union, dan menukar namanya ke Tomas Schuman.

Yuri menerangkan bagaimana pegawai
sepertinya melemahkan sebuah negara lalu menakluk pemikiran rakyatnya.

Menurut Yuri, terdapat empat langkah utama
yang harus dilakukan oleh pegawai perisikan sepertinya, iaitu:

Demoralization, menurut Yuri, telah
dilakukan oleh pegawai-pegawai KGB terhadap pelajar universiti terutamanya yang
menyokong sayap kiri (lefties), serta mereka yang memperjuangkan hak asasi
manusia, para feminis yang muncul pada era 1960an hingga 1980an (pada ketika
itu generasi Babyboomers, lahir 1946-1964) masih lagi di peringkat pelajar
universiti.

Proses ini dilakukan dalam satu lingkungan
generasi (15-20 tahun), agar seluruh generasi tersebut apabila keluar daripada
universiti dan mula memasuki alam pekerjaan, mereka dapat ‘brainwash’ generasi
di bawahnya.

Demoralization ini dilakukan dengan kata-kata lunak seperti ‘satu bangsa manusia’, ‘bangsa majoriti penindas’, ‘kita semua sama’ dan ‘keadilan sosial’, ‘menentang fasis’. Mereka melahirkan generasi yang membenci bangsa sendiri, merasakan nasionalisme sebagai menjijikkan, merasakan penyatuan bangsa itu sebagai fasisme, membenci budaya, agama, seni, sastera, bahasa, dan segala unsur bangsa dan menggantikan dengan idealisme kesamarataan yang anti nasional. Dan proses ini dilanjutkan ke peringkat sekolah dan mungkin tadika, melalui para guru dan pendidik yang sudah di-brainwash otaknya.

Apabila satu generasi sudah dicuci
mindanya, mereka akan mula membenci segala aspek bangsa, mereka tidak akan
mampu lagi melawan. Lalu akan muncul peringkat kedua iaitu destabilization,
iaitu melemahkan kestabilan struktur masyarakat.

Pada masa ini mereka akan dilemahkan dari
segi ekonomi, hubungan luar negara, dan akhir sekali, ketenteraan. Apabila
mereka lemah dari segi ekonomi, tidak ada hubungan luar negara yang baik dengan
negara lain, mereka mudah diserang dan masyarakat juga sudah berpecah belah
kerana sudah demoralized dalam proses pertama tadi.

Proses ketiga ialah krisis, di mana
serangan akan dilakukan menyebabkan kerajaan itu akan dihancurkan dan
digantikan dengan rejim yang baru, sementara peringkat terakhir ialah
normalization, iaitu mengajar masyarakat yang pada masa itu tiada jati diri,
tiada maruah dan tiada sifat cintakan bangsa untuk bersikap submisif dan
menerima sahaja penjajahan minda mereka tanpa melawan.

Dan menurut Yuri, golongan kiri seperti
feminis dan pejuang hak asasi manusia yang mula-mula berjuang pada peringkat
awal itu, akan dihapuskan kerana tidak berguna lagi. Golongan ini, menurut
Yuri, ialah “useful idiots” (orang bodoh yang berguna) untuk melemahkan
struktur bangsa. Perkara ini berlaku di Nicaragua, Grenada, Bangladesh dan
Pakistan.

Yuri berkata lagi, kata-kata lunak seperti
kesamarataan, hak wanita dan hak pekerja adalah propaganda yang hanya
mereputkan kekuatan bangsa. Orang yang mudah terpedaya dengan kata-kata ini
adalah golongan yang lemah jati dirinya, dan mudah dimanipulasikan.

Antara langkah yang akan dilaksanakan ialah
merosakkan kebudayaan bangsa dan menjadikan masyarakat yang memuja selebriti,
dan selebriti juga akan bercakap tentang ideologi ini dalam proses melemahkan
pemikiran masyarakat.

Dan bila anda melihat ada rakan sebangsa mula membenci budaya, bahasa, seni, sastera, agama dan penyatuan bangsa, kita boleh tahu sama ada dia ejen asing, atau dia adalah ‘useful idiots’ yang dikatakan oleh Yuri Bezmenov.

Video penuh: https://www.youtube.com/watch?v=vLqHv0xgOlc


Melombong Di Angkasa Lepas – Realiti Atau Fantasi?

Bagi peminat permainan ‘first person shooter’, pasti sudah masak dengan Call of Duty Infinite Warfare. Ya, siapa tak boleh lupa trailer promosinya merupakan antara video yang paling tidak disukai di laman YouTube. Tapi premis penceritaannya sebenarnya tidaklah lari jauh dari realiti hari ini. Kita belum menyaksikan kewujudan koloni manusia di planet-planet dalam sistem suria seperti dipaparkan dalam Infinite Warfare tetapi itu tidak bermakna aktiviti perlombongan angkasa lepas tidak wujud. Ia bukan lagi satu impian tetapi hanya menanti masa untuk direalisasikan.

Mungkin ada yang merasakan impian sebegini bersifat angan-angan Mat Jenin atau seperti menunggu kucing bertanduk. Tetapi bagi yang terlibat dengan industri perlombongan asteroid dari peringkat awal melihatnya sebagai satu prospek lumayan. Bagi Chris Lewicki, Presiden dan Ketua Jurutera Planetary Resources menyifatkan reaksi sebegitu sudah dijangka jika ada hanya membaca tajuk berita saja. Tetapi tidak ramai sedar proses ini sebenarnya sudah berlaku dalam lipatan sejarah. Cuma bezanya, ia dilakukan dalam satu persekitaran yang berbeza.

Menurut Lewicki, semasa peneroka Eropah pertama membina petempatan di Amerika Utara, mereka hidup dengan sumber yang mereka temui di tanah berkenaan. Siapa sangka beberapa abad selepas itu, ia sebenarnya membantu membentuk ekonomi negara terbesar di dunia melalui penemuan minyak. Semasa abad ke-20, minyak membentuk dan mendefinisikan semula dunia. Perubahan besar yang berlaku itu tercetus oleh sekumpulan individu yang mempunyai impian, sama seperti Lewicki dan para pelombong angkasa lepas.

Bagi Chad Anderson, Pengarah Urusan Angel Space Network menyifatkan kemajuan manusia dimulakan oleh kelompok pelombong dan ini bukan sesuatu yang asing dalam sejarah. Justeru, mana-mana individu yang melombong di angkasa lepas terutama kawasan lingkaran asteroid berpotensi untuk membentuk dan mendefinisikan semula abad ke-21. Dan tidak mustahil, ia boleh membuka lebih banyak peluang dan inovasi membabitkan penerokaan di angkasa lepas.

Melombong dari angkasa

Sesiapapun menyangka aktiviti melombong di angkasa lepas ini ialah melombong di kawasan tertentu sama ada lingkaran asteroid atau bulan dan membawa hasil pulang ke bumi. Hakikatnya menurut Anderson, adalah lebih bermanfaat sekiranya hasil lombong kekal berada di angkasa lepas bagi membantu usaha manusia meneroka angkasaraya. Dan salah satu masalah utama jika hendak melombong di angkasa lepas ialah masalah air. Ini kerana jika hendak keluar dari atmosfera bumi saja memakan tenaga yang banyak. Tetapi bila mana-mana kapal angkasa berada di luar orbit bumi, mereka sebenarnya sudah separuh jalan menuju ke mana-mana tempat dalam sistem suria.

Tidak ramai tahu air bukan saja di bumi tetapi dalam setiap tempat dalam sistem suria sama ada di bulan, lingkaran asteroid atau Marikh. Dan jika ada merasakan ini satu masalah besar, anda salah. Hakikatnya jika air dipecahkan kepada elemen asasnya iaitu oksigen dan hidrogen, peneroka sebenarnya mempunyai dua bahan asas untuk bahan api roket. Dan ini menarik perhatian syarikat-syarikat perlombongan angkasa lepas kerana ia boleh didapati di mana-mana saja tetapi mereka lebih berminat dengan lingkaran asteroid. Menurut Lewicki, mereka tahu asteroid mempunyai air kerana ia ditemui pada meteor-meteor yang memasuki atmosfera bumi. Dan jika dibandingkan perjalanan ke bulan, perjalanan ke lingkaran berkenaan lebih mudah kerana tidak memerlukan tenaga yang banyak.

Jadi jangan terkejut jika ada sesetengah asteroid yang berhampiran dengan bumi dilombong dan dijadikan tempat perhentian bahan api bagi syarikat-syarikat sebelum menuju ke lombong-lombong mereka.Tetapi air bukan setakat berperanan sebagai bahan api, ia juga penting bagi sokongan hayat dan sumber makanan lebih-lebih lagi sekiranya manusia berhajat hendak membentuk koloni di angkasa lepas. Selain itu, ia juga dapat melindungi angkasawan dari sinaran radiasi berbahaya. Tetapi kos mengangkutnya ke angkasa lepas bukan sedikit dan boleh mencecah $50 juta per tan.

Selain itu, lingkaran asteroid turut memberi peluang kepada syarikat-syarikat menghasilkan peralatan sendiri di angkasa lepas. Ini kerana selain air, asteroid turut mengandungi sumber lain seperti besi, nikel dan kobalt. Menurut Lewicki, dengan teknologi seperti cetakan tiga dimensi (3D), syarikat-syarikat boleh saja melombong bahan dan menghasilkannya tanpa perlu membawanya ke angkasa lepas dengan roket. Dan secara tidak langsung, ia boleh mengurangkan lagi kos eksplorasi di angkasa lepas membabitkan peralatan, mesin dan jentera serta habitat (tempat tinggal) peneroka angkasa lepas.

Tetapi Lewicki sendiri mengakui aktiviti sedemikian bukan sesuatu yang mudah tetapi apa yang dilakukan mereka bakal meletakkan nama mereka dalam lipatan sejarah. Berdasarkan rekod, Planetary Resources sudah mendapat pulangan wang hasil dari teknologi yang mereka hasilkan sebelum sebarang aktiviti perlombongan angkasa lepas dimulakan. Menurut Lewicki, syarikatnya sudah mempunyai sebuah satelit di orbit dan akan menghantar satu lagi satelit ke angkasa untuk mengesan kehadiran air pada mana-mana asteroid berhampiran bumi menggunakan pengesan imej infra merah. Sementara syarikat-syarikat lain pula sedang menimbang kemungkinan melombong air dan sumber lain di bulan.

Bagi Steve Eisenhart, Naib Presiden Kanan Space Foundation melihat air pertama akan dilombong pada separuh dekad pertama 2020. Dan ini merupakan satu prospek yang mengujakan bagi beliau kerana ini merupakan permulaan era baru manusiawi. Tetapi ada satu masalah jika ada yang berangan mahu melombong di angkasa lepas. Ini kerana berdasarkan undang-undang terdahulu, sebarang objek angkasa lepas kepunyaan manusia sejagat dan tiada siapa boleh mendakwa mana-mana objek tersebut milik mereka.

Tetapi semua itu berubah semasa penggal kedua pentadbiran Presiden Barack Obama. Pada tahun 2015, beliau menandatangani satu akta baru yang dipanggil ‘U.S Commercial Space Launch Competitiveness Act’. Akta ini bukan saja memberi hak kepada syarikat untuk melombong asteroid tetapi juga melanjutkan lagi komitmen Washington terhadap Stesen Angkasa Lepas Antarabangsa (ISS) serta memudahkan sesiapa yang mahu menubuhkan syarikat baru membabitkan aktiviti angkasa lepas. Bagi Lewicki dan Planetary Resources, penggubalan undang-undang baru itu merupakan satu kejayaan besar bagi hak harta benda dalam sejarah, menyokong kerangka sokongan bagi ekonomi terhebat dalam sejarah dan menggalakkan lagi pembangunan bersifat lestari di angkasa lepas.

Sebagai penutup, sedikit fakta bagi yang masih merasakan usaha sebegini membuang masa sahaja. Pada Julai 2015, sebuah asteroid melepasi orbit bumi dengan terasnya mengandungi logam berharga dipanggil platinum. Menurut Planetary Resources, teras berkenaan bernilai 3.5 trilion paun sterling! Dan jika ada yang berhasrat melombong kawasan lingkaran asteroid antara Marikh dengan Musytari, hasil mineral yang dilombong boleh mencecah $100 juta bagi setiap individu di bumi berdasarkan data Agensi Aeronautik dan Angkasa Lepas Kebangsaan (NASA). Jadi jangan terkejut jika ada yang bakal menjadi jutawan hanya dengan melombong di angkasa lepas. Ini sudah dijangka bagi ahli astrofizik terkenal Neil deGrasse Tyson yang melihat individu sebegini boleh menjadi individu bertaraf jutawan trilion dari industri tersebut.

SUMBER